Дексаметазонни коронавируснинг енгил турида қўллаш нимага олиб келади? — manzur.uz\nmanzur.uz / 10.10.2020 329\n«Пандемия шароитида барча соҳа вакиллари, энг аввало, тиббиёт ходимлари зиммасига катта масъулият юкланди. Шифокорларимиз тун-у кун «жанг майдони»да бемор ҳаёти учун тинимсиз курашмоқдалар. Коронавирус инфекциясининг кечиш даражаларига қараб беморларга психологик таъсир бўлмаслиги учун, енгил ва ўрта даражада кечаётган касалликни уй шароитида даволашга ҳам рухсат берилди. Албатта, бунда беморнинг ҳолати малакали тиббиёт ходими томонидан назорат қилиниши, даво муолажалари ССВ томонидан тақдим этилган протокол асосида олиб борилиши талаб этилади.\nАммо ҳозирги кунда коронавирус инфекциясининг енгил ва ўрта даражадаги шаклини уйда даволашда ўта кучли дори воситаларидан фойдаланиб, касалликни даволаш ўрнига унинг янада авж олишига сабаб бўлаётган айрим «шифокор»ларимиз ҳам бор. Тавсия этилаётган дори воситалари рўйхатига назар солсак, «Дексаметазон», «Меропенем» каби, шунингдек, бир вақтнинг ўзида 3-4 хил гуруҳга мансуб «Амикацин», «Левофлоксацин», «Цефазолин сульбактам», «Цефаперазон» ва микробга қарши «Метронидазол» каби дори воситалари ҳам бир вақтнинг ўзида фойдаланилаётганини кўриш мумкин. Бу дорилар алоҳида ишлатилганда ҳам кучли восита ҳисобланиб, фақатгина Covid-19’нинг энг оғир даражаларида стационар шароитда ишлатиш тавсия этилади», дейилади вазирлик матбуот хизмати хабарида.\nСоғлиқни сақлаш вазирлиги ҳузуридаги Коронавирусга қарши курашиш штаби аъзоси Эъзозбек Ризаев вазирлик матбуот хизматига бу ҳақда батафсил сўзлаб берди.\n— «Дексаметазон» препаратини Covid-19’га чалинган беморларни даволашда ишлатиш тавсияси 2020 йил июнь ойида Буюк Британия олимлари томонидан таклиф этилди. Оксфорд университети расмий сайтида Covid-19 касаллигининг оғир ва ўта оғир даврида, фақатгина кислородга муҳтож бўлган ва сунъий нафас олиш аппаратига уланган касалларга реанимация шароитида кунига 6 мг миқдорида 10 кун давомида бериш таклиф этилган. Эътиборли жиҳати, «Дексаметазон» дори воситасини фақатгина реанимация шароитида бериш тавсия этилади», деб расмий баёнотда аниқ белгилаб қўйилган.\n«Дексаметазон» бу «Аспирин» ёки «Цитрамон» эмаски, уни хоҳлаган одам дорихонадан сотиб олиб, ўз билганича истеъмол қилса. «Дексаметазон» кучли яллиғланишга қарши ва иммунодепресант (иммунитетни туширувчи) синтетик гормонал дори воситаси. Ундан нотўғри фойдаланиш, аввало:\nиммун тизимининг фаолиятини сусайтиради;\nқандли диабет касаллигини келтириб чиқаради ва уни ривожлантиради;\nошқозон яра касаллигида қон кетиш хавфини оширади;\nсуяклардан кальций чиқиб кетишига сабаб бўлади;\nтери мустаҳкамлигини сусайтиради;\nсурункали касалликлар авж олишига олиб келади.\nБундан ташқари, ушбу яллиғланишга қарши дори воситасидан узоқ муддат фойдаланиш ҳар қандай гормонлар сингари, семириш, диабет, остеопороз, глаукома ва ҳатто руҳий касалликлар каби ножўя таъсирларни келтириб чиқариши мумкин. Шу билан бирга, сон суягининг асептик некрозига ҳам «Дексаметазон» дори воситасини кўп миқдорда ишлатиш сабаб бўлади.\n«Дексаметазон»ни Covid-19’нинг енгил ва ўрта даражада кечиш даврида ишлатиш тақиқланади. Чунки у касалликнинг дастлабки босқичида иммунитетимиз касалликни мустақил равишда енгишига халақит беради ва акс таъсир кўрсатиб, касаллик авж олиб кетишига сабаб бўлади. Иммун тизими пасайиб, ҳатто йўқ бўлиб кетган беморни касалликдан қутқариш деярли имконсиз бўлиб қолади.\n— Худди шу каби вазият коронавирус инфекциясининг енгил ва ўртача даражаси билан оғриган беморлар томонидан антибиотикларни қўллаш борасида кузатилаётгани ҳам бор гап…\n— Тўғри, масалан, фуқаролар уй шароитида шифокорнинг рецептисиз «Меропенем», «Амикацин», «Левофлоксацин», «Цефаперазон сульбактам», «Цефтриаксон» ва микробга қарши «Метронидазол» каби қатор препаратларни қабул қилмоқда. Бу препаратларнинг ўзи якка ҳолда ишлатилганда ҳам кучли антибактериал дори воситаси ҳисобланади ва бир дунё ножўя таъсирлари бор. Тасаввур қилинг, бу дори воситаларининг бир неча гуруҳини бир вақтда қўллаш қандай асоратларга олиб келади. Жигар ва буйрак етишмовчилиги, марказий нерв тизимидаги ўзгаришлар, ичак тизимидаги ўзгаришлар, эндокрин тизимидаги ўзгаришлар…. Бу рўйхатни узоқ давом эттириш мумкин.\nҲозирги кунга қадар антибактериал дори воситаларининг 4та авлоди мавжуд. Уларни қўллашда ҳам маълум қонуният бор. Аввалига 1-,2-,3-авлод антибактериал дори воситалари қўлланади. Уларнинг самарадорлиги сезилмаган вақтдагина 4-авлод антибактериал дори воситалари, яъни захира дори воситаларини ишлатиш тавсия этилади. «Меропинем» дори воситаси ана шу 4-авлод гуруҳига киради.\n«Меропенем» препарати ҳозирда реанимация бўлимларида коронавирус инфекциясидан даволанаётган, ўпкада шикастланиш даражаси 50 фоиздан зиёд бўлган, пневмония асоратлари фонида иккиламчи инфекция аниқланган беморларгагина буюрилмоқда. Aгар касалликнинг енгил ва ўрта шакли билан оғриётган беморга ушбу препаратни қабул қилиш буюрилса, организмнинг курашиш кучи кескин тушиб кетишига сабаб бўлиб, сурункали касалликлар авж олиши, жигар, буйрак етишмовчилигига олиб келиши мумкин.\nЭнг ачинарлиси эса, ундан сўнг «Меропенем» дори воситасини қабул қилган беморларга аввалги авлодга мансуб дори воситалари таъсир кўрсатмай қолади ва мажбурият юзасидан бир неча гуруҳ антибактериал дори воситаларини бир вақтда қўллашга тўғри келади. Беморда ўткир дори воситасидан заҳарланиш ҳолати кузатилиб, охир-оқибатда ўлим билан якунланиши мумкин.\nAфсуски, ҳудудлардаги баъзи шифокорлар бу препаратни касалликнинг енгил ва ўрта оғирлик белгилари бўлган беморларга ҳам буюраётгани ачинарли ҳол. Ҳолбуки, коронавирус инфекциясини даволаш бўйича Соғлиқни сақлаш вазирлиги томонидан қабул қилинган протоколларда барча препаратларнинг қай тартибда ва қай ҳолатдаги беморларга берилиши бўйича аниқ кўрсатмалар акс этган.


Қандай қилиб денгиз саёҳатига бориш ва уйга ажойиб таассуротлар билан қайтиш мумкин?\nДенгиз саёҳатига борганлар бунинг нақадар унутилмас ва сўз билан таърифлаб бўлмас ҳолатлигини билишади. Қадрли дўстлар, бундай саёҳатдан олган таассуротлари билан Tatil.uz нинг жўнатиш бўйича менежери Камола Расулева суратлар ва эсдалик кўринишида ўртоқлашишга қарор қилди.\nКруиз лайнеридаги денгиз саёҳати аввало кемадан бошланади. Унга назар ташлаб, бепоён океан бўйлаб юзлаб одамларни улкан масофаларга ташишга қодир баҳайбат конструкция ва машиналарни инсон ақл-идроки қандай қилиб ўйлаб топган экан-а, дея ҳайратланасиз.\nСен кемада соатлаб сайр қилишинг, шу ерда ҳам инсонлар ўз инфратузилмасига эга алоҳида шаҳарча бунёд қила олганидан қойил қолишинг мумкин.\nКундузи палубага чиқиб, мусаффо ҳавога тўла қуёш ва майин шабададан баҳра оласан.\nЎзинг учун қадрли ва севикли бўлган нарса ҳақида ҳаёл суриб, соатлаб кун ботиши ва тонг отишидан завқланасан.\nКеч тушганда эса кўнгилочар томошалар тўлқини сени ўз бағрига чорлайди.\nҲар куни умрбод эсингда муҳрланиб қолувчи янги манзара ва кўринишларни қарши оласан.\nСен ўзинг учун кашф қилаётган, сени мафтун қилувчи янги шаҳар ва давлатларни қарши оласан.\nЯна денгиз саёҳати – бу умрбод ёдингда сақланиб қолувчи ва энг оғир дамларда ҳам кўнглингга илиқлик улашувчи ёрқин таассуротлар...\nСиз ҳам Европа бўйлаб денгиз саёҳатига отланишни истасангиз, Tatil.uz га мурожаат қилинг! Биз Сизларга ажойиб таклифларни тайёрлаб қўйдик! +99871 200 55 44 рақамига қўнғироқ қилинг ёки Facebook даги саҳифамизга ёзинг!


Жаноб Шрёдер, 2017 йил қандай йил бўлади? – ТАФСИЛОТ\n718 марта кўрилган\tЖаноб Шрёдер, 2017 йил қандай йил бўлади?\t«Wirtschaftswoche»:\n— Жаноб Шрёдер, бу йил қандай йил бўлди-а — миграцион танглик, Брексит, Доналд Трамп, Берлинда, рождество ярмаркасида юз берган теракт? Дунёнинг ишлари шу экан-да.\n— У янада мураккаблашди, аммо хавф-хатар илгари ҳам мавжуд эди. Берлиндаги мудҳиш ҳужум охирги ўн йилдан кўпроқ вақт мобайнида биз Европада — Париж, Лондон ёки Мадридда бошимиздан кечирган террористик актлар сирасига киради. Биз терроризмнинг ушбу кўринишини кучли давлат билан енгишимиз керак, лекин жамиятимизнинг либераллигидан воз кечолмаймиз. Ҳукумат тарози паллаларини тенг тутиши шарт.\n— Доналд Трамп ИШИДга қарши ҳал қилувчи курашга чақирди.\n— Доналд Трамп масаласига келсак, бу борада мен хотиржамман. Собиқ актёр Роналд Рейган президент этиб сайланганида ҳаммамиз қандай бақир-чақир қилган эдик? Ўшанда Рейган ҳақиқий неолиберализмни қўллаган бўлса ҳам Михаил Горбачёв билан бирга совуқ урушнинг тугашига имкон яратган эди. Унинг яхши маслаҳатчилардан иборат командаси бор эди. Президент Трампнинг ҳам яхши маслаҳатчилари бўлади деб умид қиламиз. Бундан ташқари АҚШдаги демократик институтлар президентга посанги бўлар даражада кучлидир.\n— Лекин ҳамма масалан яқинда Австрияда бўлиб ўтган президент сайловида ёки Италиядаги референдумда бўлгани каби популистлар олдида қалтираб қолади. Биз яна гражданлардан қўрқишимиз керакми?\n— Асло. Аммо биз, демократлар, курашишимизга тўғри келади. Бўлар экан-ку, мана австрияликлар ўнг номзодга қарши овоз бериб буни бизга кўрсатиб қўйишди. Италиядаги референдум натижаси ачинарлидир — чунки ислоҳот ўтказгали ҳукуматга кўпроқ ҳуқуқ бериш учун конституцияга ўзгартиш киритиш керак. Чунки яна рақобатбардош бўлиши ва одамларга, аввало ёшларга иш бериши учун нафақат Италия институтларини, балки иқтисодиёти ва ижтимоий тизимини ҳам зудлик билан ислоҳ қилиш лозим. Маттео Ренцининг меҳнат бозорини ислоҳ қилиши ҳали ибтидо холос.\n— Унда нега Ренци италянларни ишонтира олмади?\n— Ҳамма ислоҳотлар самара бера бошлаши учун вақт керак. «Агенда 2010»дан сўнг шундай фикрга келдим (лотинча agenda — ҳаракат режаси — tafsilot.uz). Ренци Италияда ислоҳотларни амалга оширишни давом эттириш нақадар муҳимлигини кўрсата олди. Бунинг ўрнига унинг рақиблари, масалан, комик Беппе Грилло уни нодемократик сиёсатчи деб танқид қилди. Мен Ренци иккинчи имкониятни қўлга киритиши тарафдориман. Шундай бўлса Италия учун ҳам, Европа учун ҳам яхши бўлур эди.\n— Бироқ шундай бўлиб чиқаяптики, еврозонада ислоҳот ўтказмоқчи бўлсанг, сенга қарши овоз беришади.\n— Ҳа, буни биламан (кулади). 2005 йили бошимдан ўтган. Мен ўз ислоҳотлар дастуримни тарғиб қилиб Ангела Меркел бошлиқ блокдан атиги бир фоиз кам, 34,2 фоиз овоз олганман.\n— ГСДП (Германия социал-демократик партияси —Sozialdemokratische Partei Deutschlands — tafsilot.uz) бугун бунга ҳавас қилса арзийди.\n— Шунга аминманки, ГСДП агендани ҳақиқий дастурга айлантиришга қодир бўлганида бугунги кунда ўзининг иқтисодий компетенцияси тўғрисида қайғуриб ўтирмас эди. ГСДП сайловчилари берадиган асосий савол шу компетенция ҳақида бўлади. Чунки иқтисод яхши бўлсагина фаровонлик ва ижтимоий хавфсизлик ҳақида гапириш мумкин. Аҳвол ёмон бўлса буни меҳнатчилар ўз таналарида ҳис қилишади.\n— Одамларнинг аҳволи ёмонлашса ёки улар ижтимоий тушкунликдан қўрқишса «Германия учун алтернативалар» («Alternative für Deutschland») учун овоз бера бошлашади.\n— Тўғри, ГСДП сайловчилари орасида уларнинг шиорига қўшилувчилар кам эмас. ГСПД уларни қайтадан ўзига оғдириб олиши лозим. Бунинг учун мавзу керак — бу фақат иш ўринлари билан боғлиқ мавзу бўлиши мумкин. Шу боис ГСДП энг аввало саноат соҳасидаги иш ўринлари билан шуғулланиши шарт.\n— Трамп ҳам АҚШ саноатининг асосий соҳаларини жонлантиришни ваъда қилди. Бироқ Америка концернлари иш ҳақи кам бўлган мамлакатларда маҳсулот ишлаб чиқаришда давом этади.\n— Трамп бу борада муваффақиятга эриша олади деёлмайман. Аммо яхши ният — ярим давлат дейдилар. Бу сиёсатнинг, айнан молларга бериладиган баҳонинг 22 фоизи саноат ҳиссасига тўғри келадиган Германия сингари мамлакатдаги сиёсатнинг вазифасидир. Яна шуни эсдан чиқармаслик керакки, саноатнинг ҳар бир тармоғи нафақат маҳсулот етказиб берувчиларга, балки хизмат кўрсатиш соҳасида фаолият юритувчи бир қатор корхоналарга ҳам иш беради.\n— Унда немис саноатига ростан ҳам трансатлантик савдо ва инвестицион шериклик шартномаси (TTIP) керак эмасми?\n— Йўқ. Мен TTIPга қаршиман, чунки бу ерда аввало ҳамкорлик ҳақида эмас, ҳукумат сиёсати ҳақида гап кетади. TTIPнинг ҳозирги кўринишида ҳамкорлик тенгликка асосланмаган.\n— Қаранг ҳозир Америка ҳукумати немис компанияларига қандай босим ўтказмоқда. Бу ерда гап рақобатчиларни заифлаштириш ҳақида кетмоқда.\n— Қандай қилиб? Америка ҳукумати яқинда VW концерни атмосферага чиқариладиган газ кўрсаткичлари борасида қандай найрангдан фойдаланганини ёки «Deutsche Bank» қандай қингирликка қўл урганини аниқлади.\n— Ким қингирликка қўл урган бўлса жазосини олиши керак, бу бўйича гап-сўз бўлиши мумкин эмас. Аммо америкаликлар товон пули ва жарима тўлашни талаб қилаётганлиги ақлга сиғмайди, бу ҳатто ушбу йирик концернларни ҳам чарчатиб қўяди. Ва менга ҳеч ким VW билан боғлиқ машмашадан кўзланган мақсад Америка автомобил ишлаб чиқарувчиларининг рақобатчисини заифлаштириш эмаслигини исботлаб беролмайди. Америкаликлар экологиянинг бу қадар жонкуяр ҳимоячилари ҳисобланишмайди.\n— Гапларингиздан АҚШда бизнес қилиш хавфли экан деган хаёлга боради киши.\n— Мен Европа ва АҚШ ўртасидаги бир даражадаги муносабатлар ҳақида гапираяпман. Бу ҳамма соҳадаям кузатилмаяпти. Биз ҳозир буни Эрон билан иқтисодий муносабатлар мисолида ҳис қилаяпмиз. Санкцияларнинг юмшатилиши ядровий келишув билан боғлиқ эди. Европаликлар ҳам санкцияларни юмшатишди, аммо америкаликлар эмас, улар ҳозир ҳатто санкцияларни узайтиришни ўйлашаяпти. Яъни немис банклари Эрондаги немис компанияларининг инвестицияларини молиялаштиришга ҳам қўрқишмоқда. Буларнинг бари рақобатчиларни жиловлаш ва ўз иқтисодиётини ҳимоя қилишга қаратилган — «ой чиқса ҳам Америкага, кун туғса ҳам Америкага».\n— Трамп очиқдан-очиқ шундай фикр билдирмоқда. У ҳатто Хитойга нисбатан жарима божлари жорий этишни кўзлаяпти.\n— Билганини қилсин. Ростан ҳам шундай қиладиган бўлса биз европаликлар бундан фойдаланиб қолиб, Хитой билан бизнесимизни кучайтиришимиз мумкин. Айнан атроф муҳитни муҳофаза қилиш соҳасидаги технологиялар борасида улкан имконият мавжуд, чунки Хитойда бундай технологияларга эҳтиёж жуда катта. Аммо шу билан бирга биз Европада хитой инвесторларидан юз ўгирмаслигимиз ҳам муҳим аҳамиятга эга.\n— Сиз худди бизнинг Ғарбдаги ҳамкоримиздан воз кечгандай гапираяпсиз. Бу Германияга янгича шарқий сиёсат кераклигини билдирадими?\n— Хавотирланманг, ҳар қанча танқид қилсак ҳам трансатлантик иттифоқ бизнинг таянчимиздир. Шу билан бирга биз европаликлар Россия билан яхши муносабатда бщлишимиз керак. Америкаликлар учур Россия ҳозиргача геополитик муаммо бўлиб келди. Улар Хитойнинг ёнида яна бир қудратли давлат пайдо бўлишига йўл қўймаслик пайидан бўлишди. АҚШ раҳбарияти алмашганидан кейин бу позиция ўзгариши мумкин. Бу биз европаликлар учун бир имкониятдир, чунки Россия бизнинг ён қўшнимиз.\n— ГСДП нега бу имкониятдан фойдаланмайди, тарихий жиҳатдан бу зўр имконият-ку?\n— Ташқи ишлар вазири Франк-Валтер Штайнмайер ва вице-канцлер Зигмар Габриэл бунинг учун асосни кучайтиришди. Бу борада менинг партиям тўғри йўлдан кетмоқда.\n— Қирим, Украина, Сурия — Владимир Путин европаликларнинг турмушини мураккаблаштираяпти.\n— Тўппа-тўғри. Аммо Ғарб ҳам Россиянинг турмушини қийинлаштираяпти. Кичик Жорж Буш 2001 йили АҚШ Ракетага қарши мудофаа системаларини чеклаш тўғрисидаги шартномадан чиқишини эълон қилди ва бу билан халқаро хавфсизлик борасида чиришни бузди. Шарқий Европада Эрон ва Россияга қарши қаратилган РҚМ тўсиғининг барпо этилиши навбатдаги хато бўлди. Кейинги хато Американинг Гуржистон ва Украинани НАТОга қўшиб олиш планидир. Руслар ўзларини қуршовга олингандек ҳис қилишмоқда ва шу боис Украинадаги воқеаларга нотўғри муносабатда бўлишди.\n— Бироқ руслар ҳамон вақтинчалик сулҳга амал қилишмаётир.\n— Афсуски, тарафларнинг ҳеч бири Минск битимига тўлиқ амал қилмаяпти. Украиналиклар ҳам ҳали федераллаштириш бўйича кўп иш қилишлари керак. Бироқ айрим масалалар борасида силжиш бор. Шунинг учун мен ҳар доим шундай фикрда бўлганман: узлуксиз силжиш бўлганда санкцияларни ҳам узлуксиз равишда юмшатиб бориш лозим — қарши тараф учун бу унинг интилишлари эътиборсиз қолмаётганини билдирувчи сигнал бўлади. Барча шартларни бирдан бажаришни талаб қилиш ҳам тўғри эмас. Бу жараённи кучайтириш ўрнига тўхтатиб қўяди.\n— Сизнинг русларни жуда яхши билишингизни биламиз. Бировлар ҳатто сизни русларнинг Сурияни шафқатсизларча бомбардимон қилишини ёқлайди ҳам дейишади.\n— Йўқ, мен буни ёқламайман. Аммо биз ўзимизга Суриядаги вазият барқарорлашиши, у ерда тинчлик қарор топиши учун сиёсий жараённи қайта тиклаш бўйича нима қилишимиз мумкин деган саволни бериб кўрсак яхши бўларди. Ғарб диктатор Асад президентликдан кетиши кераклигини қайта-қайта таъкидлаб хато қилди. Албатта, у қачондир кетиши керак, лекин сиёсий жараённинг бошида эмас, охирида кетса ҳам бўлади.\n— Қисқаси, ҳаммасига Ғарб айбдор, Путиннинг заррача айби йўқ, шундайми?\n— Яна қайтараман: гап сиёсий ечим топиш ҳақида кетаяпти. Биргина ҳарбий воситалар билан бунга эришиб бўлмайди. Москвадагиларми, Вашингтондагиларми, фарқи йўқ, ким шундай деб ҳисобласа янглишади. Яна шу саволга жавоб топиш ҳам даркор: минтақадаги вазиятни қайси можаро чалкаштириб юборди ўзи? Бу Ироқдаги охирги урушдир. У туфайли Ироқ давлатчилигига путур етиб, этник ва конфессиялараро можаролар юзага келиб, гражданлар уруши бошланиб кетди. «Ислом давлати» айнан шу уруш мевасидир.\n— Сиз Путин билан Сурия ҳақида гаплаша оласизми?\n— Биласизми, бировлар менга ишониб айтган гаплар ҳақида оламга жар соладиган бўлсам, кейин улар менга ишонмай қўйишади. Шунинг учун бундай саволларга мен умуман жавоб бермайман.\n— Ким хавфлироқ — Путинми ё Трамп?\n— Бундай таққосдан фойда йўқ. Нима бўлган тақдирда ҳам биз европаликлар уларнинг иккаласи билан ҳам ишлашимизга тўғри келади.\n— Трампнинг Путинни ёқтириши сизга ёқса керак?\n— Америка ва Россия Сурия можаросига биргаликда барҳам бериш ҳақида ўйлашса менга ёққан бўлур эди. Бу икки давлатсиз глобал хатарларни бартараф этиб бўлмайди. Шундай экан, икки президент ўртасидаги ишга оид муносабатлар икки мамлакат ўртасида бамаъни муносабатлар ўрнатилишига ёрдам берса бунга ҳеч ким эътироз билдирмаса керак.\n— Сиз ўртада силагарчи бўлишингиз мумкинми?\n— Киши ўзига ортиқча баҳо бериши керак эмас. Эҳтимол бу вазифани ГСДПдан сайланадиган бўлғуси канцлер ўз зиммасига олар.\n— Шу мавзуда ўзингиз гап очдингизми, энди сўрамасам бўлмайди: ГСДПдан канцлерликка кимнинг номзоди кўрсатилишини биларсиз?\n— Йўқ. Бу мавзуни суистеъмол қилишда қатнашмоқчи ҳам эмасман. Собиқ сиёсатчиларнинг ушбу масалага аралашиши илгари ҳар доим жаҳлимни чиқарарди. ГСДП ўз номзодини январнинг охирида аниқлаб олишга қарор қилди. Режа борми унга риоя қилиш ва журналистлар билан мулоқот қиламан деб ундан оғишмаслик лозим.\n— Сиз Габриэлни «демократик популист» деб атадингиз. Бу нимани билдиради?\n— Нутқлар сиёсатда катта аҳмиятга эга, аммо сайловолди кураши жараёнида уларнинг мазмунини тўғри ифодалаб бера олиш ҳам керак. Сиёсий мулоҳазаларни мазмунини чалкаштирмасдан лўнда ифодалай олиш — кераклисини кераксизидан ажратиб, режаларингни аниқ-равшан баён қила олишинг шарт. Айнан шуни мен демократик популизм деб атайман, у бизга дангал ўнг шиорларга қарши маваффақиятли курашиш учун керак. Зигмар Габриэл шундай қила олади.\n— Кўп немислар уни «шумтака» деб билади.\n— Мен учун бу феъл эмас, сиёсий қобилият масаласидир. Туб шарт-шароитлар ўзгарса сиёсатчи ҳам ўз позициясини бироз ўзгартириш ҳуқуқига эга бўлиши ва ўзгартира олиши лозим. Аслида «канцлерин» ҳам шундай қилаяпти. ХДИнинг (Германия Христиан-демократик иттифоқи — Christlich Demokratische Union Deutschlands, CDU — tafsilot.uz) охирги қурултойида қабул қилинган миграцион сиёсатни қатъийлаштириш тўғрисидаги қарорнинг 2015 йилги «очиқ эшиклар» сиёсати билан ҳеч бир умумий жиҳати йўқ.\n— Ўз сиёсатига ўзгартиш киритишнинг ёмон томони борми?\n— Миграционная политика Германиянинг миграцион сиёсати жуда узоқ вақт бир тарафлама бўлиб, аниқ планга эга эмас эди. 2015 йилнинг сентябр ойида Австрия ҳукумати ёрдам сўраб мурожаат қилганида Меркелнинг чегарани очиш ҳақидаги қарори тўғри бўлган эди. Лекин бу вақтинчалик ҳолатнинг доимий ва «нормал» ҳолатга айланиши унинг хатоси бўлди. Меркел хоним энди, кўпчиликдан, шу жумладан партиядошларидан ҳам танқид эшитганидан сўнг илгариги нормал ҳолатга қайтишга ёки ҳеч бўлмаганда миграцион сиёсатни қатъийлаштиришга ҳаракат қилмоқда. Сиёсатчилар ўз йўналишини кескин ўзгартиришса буни ошкора тан олишлари керак. Акс ҳолда ўз сайловчиларининг ҳафсаласини баттар пир қилади. Сайловчилар терроризм хавфини ҳис қилганда эса аниқлик ва ҳалоллик жуда зарур.\n— Меркел сайловда нима учун яна қатнашмоқчи бўлаётганини тушунасизми?\n— У жуда интизомли одам. Бундан ташқари партиядошлари ҳам ундан шуни кутмоқда. Албатта, бу осон эмас. Аммо жилов қўлдан кетган ҳаётга ҳам ўрганиб кетиш мумкин. Бугун мен ўзимни ҳечам бахтсизман деб ҳисобламайман.\n— Аммо сайловда ютқазганингиздан сўнг роса асабийлашган эдингиз, шундай эмасми?\n— Инсон нима биландир банд бўлиши керак. Ўшанда олтмишдан эндигина ошган эдим. Мен учун бекор қолиш тубсиз жарликка қулашдай гап. «Шимолий оқим» лойиҳаси бошқаруви раиси лавозимини эгаллашга рози бўлганим учун мени роса танқид қилишди. Аммо бу менга ёрдам берди — янги иш топдим. Бундан ташқари, қанчалик ажабланарли бўлмасин, қаттиқ танқиднинг фойдаси шу бўлдики, яна курашишимга тўғри келди.\n— Бир вақтлар, ёш депутат пайтингиз сиз федерал канцлер биносини ўраб олган деворга осилиб «Мен канцлер бўлишни хоҳлайман!» деб бақиргансиз. Зигмар Габриэл эса ГСДПдан канцлерликка номзодини қўймоқчи эканлиги айтишга ҳам журъат қилгани йўқ.\n— Бизни таққослашингиз ноўрин, чунки ГСДП вақтинчалик режа ишлаб чиққан ва унга риоя қилиш лозим. Аммо қарор қабул қилиндими, унда номзод ҳокимиятни қўлга олмоқчилигини, уни қўлда сақлаб қолмоқчилигини одамларга билдириши ва бунинг учун изчил ҳаракат қилиши даркор. Ахир немислар нима сабабдан бош сиёсий лавозимга ўзи нимани хоҳлашини ҳам билмайдиган одамни сайлашлари керак?\n— Яъни яхши сиёсатчи дангал ва чўрткесар бўлиши керак, шу жумладан ўзига нисбатан ҳам, шундайми?\n— Афу этинг, бу ўзига нисбатан чўрткесарлик эмас. Аммо сиз ҳақсиз, бундай қарорларни киши аввал ўз яқинлари билан батафсил муҳокама қилиб олиши керак — чунки бу лавозимни эгаллаган одам кўп сафар қилишига, уйда бўлмаслигина тўғри келади. Хуллас, сиёсатни чидаганга чиқарган дейиш мумкин.\n— Ўн бир йил канцлер бўлган Меркел хоним ўзгариши ва янги вазиятга мослашиши мумкинми?\n— Вазият шуни тақозо қилса, у нафақат шундай қила олади, балки шундай қилиши шарт.\n— Шундай вазият аллақачон юзага келди, шундай эмасми? Сиз яқинда Германия иқтисодий сиёсат нуқтаи назаридан ўз манфаатини кўзлайдиган худбинлар мамлакатига айланди деган эдингиз.\n— Мен турмушимиз жуда қулайлашганини назарда тутган эдим. Биз ислоҳот ўтказиш борасида муваффақиятга эришиб, ўзимизни дунёнинг ишини қойиллатгандай тута бошладик. Аммо «қора нул»ни идеаллаштириш ўрнига давлат яна инфратузилмага эътиборини қаратса яхши бўлар эди. Бу гап таълим соҳасига ҳам тааллуқли. Бундан ташқари биз қочқинлар муайян малакага эга бўлиб, ишлай олишларига эришишимиз лозим. Шундагина интеграция муваффақиятли бўлади.\n— Европага ҳам инвестицион дастур керак бўлиши мумкин.\n— Албатта. Грециянинг муаммолари бутун Европа сиёсатини қатъий чоралар кўришга мажбур қилди. Бу Грециянинг, шу билан бирга бутун Европанинг тинкасини қуритди. Қоидалар керак, аммо гоҳида заруратга қараб улардан сал четга чиқишнинг ҳам зиёни йўқ. Мен раҳбарлик қилган ҳукуматни қачонлардир Маастрихт мезонларини бузганликда айблашган эди. Тўғри қилишган. Бироқ бу мезонларни бажариш учун ўша «Кун тартиби-2010»га қўшимча равишда яна бир неча миллиард еврони иқтисод қилишимизга тўғри келар эди. Ўшанда мен бундай қилмайман деган эдим. Шундай қилсам барча ислоҳотларим йўққа чиққан бўлур эди.\n— 2017 йил Лютер йили деб эълон қилинди. Европада янги ислоҳотчи пайдо бўладими?\n— Мен Францияга ишонч билан қараяпман. У ерда нафақат сўл демократлар, балки ўнг демократлар ҳам ислоҳотларга мойил номзодларни илгари суришмоқда, Аминман, иккинчи турда улардан бири —Марин Ле Пен (Marine Le Pen) ғолиб чиқади. Ким ғалаба қозонишидан қатъи назар — Франсуа Фийонми (Francois Fillon), Эммануэл Макронми (Emmanuel Macron) ёки социалистларнинг номзодими — ислоҳот ўтказишига тўғри келади ва Германияда 2003 — 2004-йилларда юзага келган вазиятга тушади. Биз барқарорлик учун зарур бўлган мезонларни озгина бузишга мажбур бўлганмиз. Аммо ким келажакни кўзлаб ислоҳотлар билан жиддий шуғулланаётган бўлса мезонлар бундай қисқа муддатли бузилишининг зарари йўқ. Агар Франция ислоҳотларни амалга оширса бу бутун Европа учун фойдали бўлур эди. Шу боис мен немис-француз муносабатлари яна жонланишидан умидворман.\n— Аммо тескариси, ислоҳот ўтказгани учун сиёсатчилардан ҳеч қачон миннатдор бўлишмайди.\n— Сиёсий ислоҳотлар билан улар кундалик турмушга таъсир ўтказадиган давр ўртасида одатда жуда катта жарлик бўлади. Бу жарликда йўқ бўлиб кетиш ҳеч гап эмас — бошимдан ўтгани учун яхши биламан. Бизнинг «Кун тартиби-2010» дастуримизнинг роҳатини Меркел хоним кўрди. Бироқ мен учун муҳими бундан бутун мамлакатимиз фойда кўриши эди.\n— Меркел хоним «Кун тартиби-2010» учун сизга бирон марта раҳмат айтдими?\n— Йўқ, у раҳмат айтиши шарт эмас.\n— ГСДП 2017 йилда Меркелни мағлуб эта оладими?\n— Бунинг учун у ҳар қандай сиёсий кучлар нисбатини, шу жумладан «қизил-қизил-яшил» вариантини ҳам ҳисобга олиши керак, агар уларни ҳаётга оқилона татбиқ эта олса. Аммо бунинг учун Сўл партия ўзининг баъзи бир ҳавойи талабларидан, шу жумладан иқтисодий ва ташқи сиёсат борасидаги талабларидан айрим талабларидан воз кечишига тўғри келади.\n— Яъни қизил–қизил–яшиллар қолган ҳаммага қарши бўлган вазият юзага келади, шундайми?\n— Йўқ, «яшиллар» буни асло хоҳлашмайди. Лекин социал-демократлар нималарга қодирлигини кўрсатиб қўйишлари керак, чунки аҳволимиз унчалик ёмон эмас. Албатта, тахминан 25 фоиз овоз ГСДП учун унчалик кўп эмас. Аммо ХДИ ҳам илгаригидек яққол пешқадамлик қилаётгани йўқ, шу боис «Германия учун алтернативалар»даги рақобатчилардан ГСДПдан кўра кўпроқ қўрқиши керак.\n— ГСДП канцлер Меркел бошлиқ коалицияга яна бир бор кириши мумкинми?\n— Албатта, буни «ҳамманинг кўнглидаги коалиция» деб бўлмайди. ГСДП сайловга мамлакат раҳбариятига қарши эътирозлар билан бориши керак. Албатта, якунда ютқазиш ҳам мумкин, лекин ҳар доим курашиш шарт.\nМириам Мекел (Miriam Meckel),\nГрегор Шмиц (Gregor Peter Schmitz),\nКалит сўзлар: Ангела Меркел, Германия, Герҳард Шрёдер, канцлер, популизм, Путин, Трамп


Тезкор: EFFECT.UZ ходими Фарғонада жиддий ҳужумга учради - EFFECT.UZ\nБугун, 13 май куни соат 19:00 ларга яқин EFFECT.UZ сайти ходими Ғиёсбек Эшов Фарғона вилоятининг Қува туманида жиддий ҳужумга учради. Бу ҳақда EFFECT.UZ мухбири Элёр Тожибоев таҳририятга видео мурожаат орқали маълум қилди.\nМухбирнинг айтишича, ҳолат Қува тумани ҳокимлигида фуқаронинг мурожаатини ўрганилгандан сўнг содир бўлган.\nТезкор: Фарғонада EFFECT.UZ ходими жиддий ҳужумга учради Бугун, 13 май куни соат 19:00 ларга яқин EFFECT.UZ сайти ходими Ғиёсбек Эшов Фарғона вилоятининг Қува туманида жиддий ҳужумга учради. Бу ҳақда EFFECT.UZ мухбири Элёр Тожибоев таҳририятга видео мурожаат орқали маълум қилди. Мухбирнинг айтишича, ҳолат Қува тумани ҳокимлигида фуқаронинг мурожаатини ўрганилгандан сўнг содир бўлган. #EFFECTUZ #Quva #Fargʻona\nA post shared by Effect.uz (@effectuzb) on May 13, 2020 at 9:58am PDT\n“Қува ҳокимлигидан чиқдик ва Фарғона шаҳарга қайтаётган вақтда оператор ўзининг машинасида биздан олдинлаб кетганди. Бироздан сўнг операторнинг қўнғироғидан сўнг, ушбу ҳолат содир бўлганидан хабар топдик. Биз орқадаги машинада эдик.\nБу ишни ким қилгани бизга аниқ эмас, аммо нега биз билан бундай ҳолат содир бўлганини айта олишимиз мумкин. Машинанинг ойналари синдирилган, оператор калтакланиб, кўзига газ сепилган. Ҳозирда унинг кўзлари яхши кўрмаяпти. Номаълум шахслар камерани олиб қочишган”, дейди EFFECT.UZ мухбири Элёр Тожибоев.\nМаълумот учун, сўнгги кунлар давомида Ўзбекистонда журналистларга таҳдид қилиш ҳолатлари тез-тез кузатилмоқда. Масалан, аввалроқ EFFECT.UZ сайтини танқидий мақола учун иш фаолиятидан чеклаб қўйишган бўлса, айнан шу кунларда Фарғонада яна бир аёл журналистга ҳокимият одами ташлангани хусусида мақола ва видеоларга гувоҳ бўлдик.\nБундан ташқари, Human.uz сайти журналисти Хуршид Далиев ҳам Тошкент вилояти ҳудудида ИИО ва ЙПХ ходимлари томонидан босимга учради.\n“Карантин талабларини юмшатишни бошлаганмиз ва буни босқичма-босқич давом эттирамиз” – Шавкат Мирзиёев\nOʻzbekistonda yana bir koronavirusga chalingan homilador ayol farzandli boʻldi


Майдон бир гектардан ортиқ бўлганда...\nС начала работы biznes-daily.uz 7 513 453\nГлавная "МЕНИНГ МУЛКИМ - ЧАСТНАЯ СОБСТВЕННОСТЬ" Майдон бир гектардан ортиқ бўлганда...\nМамлакатимиз Президентининг 2017 йил 29 декабрдаги “Ўзбекистон Республикасининг 2018 йилги асосий макроиқтисодий кўрсаткичлари прогнози ва Давлат бюджети параметрлари тўғрисида”ги қарори асосида энди ягона солиқ тўлови (ЯСТ) тўловчилар майдон 1 гектардан ортиқ бўлганда ер солиғи тўлайди.\nЯгона солиқ тўлови жами умумбелгиланган солиқлар ва мажбурий ажратмаларнинг ўрнига тўланади (бундан Солиқ кодексининг 349-моддасида келтирилганлар мустасно).\n2017 йилгача ягона солиқ тўлови (ЯСТ) тўловчилар ер солиғини тўламас эдилар.\nБунда ЯСТ тўловчилар (алоҳида тоифадан ташқари) эгаллаб турган ер участкаси майдонидан келиб чиқиб ҳисобланадиган ер солиғининг уч карра миқдоридан кам бўлмаган ЯСТ тўлашлари шарт.\n2018 йил 1 апрелдан бошлаб мулк, эгалик, фойдаланиш ёки ижара ҳуқуқи асосида ер участкаларига эга бўлган ЯСТ тўловчилари учун белгиланган энг юқори миқдордан ошадиган майдондан ер солиғини тўлаш мажбурияти жорий этилди.\nЭнди ер солиғини 1 гектардан ортиқ майдонга эга ер участкаларига эга бўлган ЯСТ тўловчилар тўлашлари лозим. Шунингдек, бундай солиқ тўловчилар учун ягона солиқ тўловининг энг кам миқдорини ҳисобга олган ҳолда ЯСТни ҳисоблаб чиқариш ва тўлаш тартиби бекор қилинади.\nЯгона солиқ тўлови тўловчилар томонидан ер солиғини ҳисоблаб чиқариш ва тўлаш тартиби тўғрисидаги низом бир ой муддат ичида Молия вазирлиги ва Давлат солиқ қўмитаси томонидан тасдиқланади.


Ўзбекистонда коронавирусга чалинганлар сони 43 нафарга етди - Daryo\n16:17, 22.03.2020 182491\nЎзбекистонда коронавирусга чалинганлар сони 43 нафарга етди\nЎзбекистонда коронавирус инфекцияси билан касалланганлар сони айни пайтгача яна биттага ошиб, 43 нафарга етди. Бу ҳақда Соғлиқни сақлаш вазирлиги хабар берди.\nМаълум қилинишича, инфекция аниқланган 43-бемор Истанбулда бўлиб қайтган. Коронавирус инфекцияси Тошкент шаҳридан ташқарида — Хоразм вилоятида қайд қилинган.\nАввалроқ, Соғлиқни сақлаш вазирлиги Ўзбекистонда коронавирус инфекциясини юқтириб олганлар сони 42 нафарга етгани, оғир аҳволдаги беморлар йўқлигини маълум қилганди.\n21 март куни Ўзбекистонда коронавирусга чалинганлар сони 41 нафарга етгани ҳақида хабар берилганди. Маълум бўлишича, коронавирус аниқланган 42-бемор Швейцарияда бўлиб қайтган. Қўшимча қилишларича, айни вақтда Вирусология илмий-текшириш институтида бўлиб турган 42 нафар беморнинг 9 нафарида ўпканинг яллиғланиши — пневмония қайд қилинган. Оғир аҳволдаги беморлар йўқ.\nТузатиш: Соғлиқни сақлаш вазирлигининг маълум қилишича, Хоразмдаги беморда дастлабки текширув натижалари унинг коронавирусга чалинганини кўрсатган, ҳамда у коронавирус беморлари рўйхатига киритилган. Такрорий текширувда, бошқа тест текшируви натижасида эса унда коронавирус тасдиқланмаган. Айни вақтда у карантинда сақланмоқда.\n18:10, 07.05.2022 84719\n10:36, 24.04.2022 92898\n07:30, 08.05.2022 76451\n06:50 Бугун 226\n06:29 Бугун 1070\n06:08 Бугун 1905\n03:38 Бугун 5774\n08:24, 18.05.2022 51484\n14:53, 18.05.2022 48693\n22:45, 17.05.2022 40816\n07:30, 18.05.2022 34835


Тадбирда ҚР Меҳнат ва аҳолини ижтимоий ҳимоя қилиш вазири Серик Шапкенов, ҚР Меҳнат ва аҳолини ижтимоий ҳимоя қилиш вазирининг биринчи ўринбосари Aқмади Сарбасов, ҚЕБА Директорлар кенгаши раиси Ерлан Досимбеков, ҚЕБА ижрочи директори Юлия Кусаиди ва ҚЕБАнинг бошқа аъзолари иштирок этишди.\nОнлайн учрашувда меҳнат ва миграция қонунчилигининг долзарб масалалари, хусусан, кадрлар билан таъминлаш, ходимларни хизмат сафарига юбориш, масофадан туриб ишлаш, хорижий ишчи кучини жалб қилиш, янги иш шакллари ва бошқа масалалар муҳокама қилинди.\nAқмади Сарбасов маъруза қилди. Маърузачи қонунчилик даражасида меҳнат муносабатларини тартибга солиш ва Қозоғистон шароитида хорижий ишчи кучини жалб қилишнинг ўзига хос хусусиятлари ҳақида гапириб берди.\nОнлайн учрашув якунида ҚР Меҳнат ва аҳолини ижтимоий ҳимоя қилиш вазири Серик Шапкенов ва ҚЕБА Директорлар кенгаши раиси Ерлан Досимбеков Ҳамкорлик меморандумини имзоладилар. Ҳужжатга мувофиқ, томонлар сармоявий жозибадорликни ошириш, меҳнат ва миграция қонунчилигини такомиллаштириш, Қозоғистон ва Европа Иттифоқи ўртасидаги ижтимоий ташаббусларни амалга ошириш бўйича биргаликдаги саъй -ҳаракатларни амалга оширадилар.\nКалит сўзлар: Тадбиркорлик, Бизнес, ҚР Меҳнат ва аҳолини ижтимоий ҳимоя қилиш вазирлиги,


Шомуродов ўзини Месси ва Озмунга қиёслашларига муносабат билдирди\nСпорт 15:48 / 17.04.2019 16709\n«Ростов» ҳужумчиси, якшанба куни «Спартак» билан ўйинда (2:1) ғалаба голини урган Элдор Шомуродов «Спорт Экспресс» мухбири саволларига жавоб қайтарди.\n– Душанбада Ростов-Доннинг ҳақиқий қаҳрамонидек уйғондингизми?\n– Бундай демаган бўлардим. «Спартак» устидан қозонилган ғалабани унутиб, кейинги ўйин ҳақида ўйлаш керак.\n– Москваликлар биринчи навбатда ниманинг ҳисобига мағлуб этилди?\n– Иккита омилни айтган бўлардим: интизомли ўйин ва астойдил борини бериб ўйнаш ҳисобига. Йигитлар ўйин учун режани бажаришди. Ва, албатта, мухлисларнинг қойилмақом қўллаб-қувватлашлари. Уларга гап бўлиши мумкин эмас!\n– Гол уришингизни олдиндан сезганмидингиз?\n– Очиғини айтсам, ўйиндан олдин менга кўпчилик: «Элдор, сен майдонга тушиб, уни голсиз тарк этмайсан!» деганди. Жамоадошларим ва мухлислар ана шундай фикрда эдилар. Менга нега бунчалар ишонч билдиришаётганини билмайман, лекин якунда улар айтганидай бўлди. (кулади)\n– «Спартак» нимаси билан ҳайрон қолдирди? Меҳмонлардан яхшироқ ўйин кутганмидингиз?\n– Умуман олганда, рақибнинг ана шундай ўйнашига тайёрлангандик. Тан олиш керак, «қизил-оқлар» етарлича вазиятлар яратишди. Биз шунчаки ўз имкониятларимиздан яхшироқ фойдалана олдик.\n– Ўзбекистонда сизни Месси деб аташади. Энди «Ростов»дагилар нима дейишяпти?\n– Барибир бу фикрга қўшилмайман. Ўзбек Мессиси деб аташлари афсона холос. Мени ҳеч ким бундай деб чақирмаган.\n– Унда нима деб чақиришади?\n– Шома ёки Шомик. Ватанимда ҳам, бу ерда ҳам.\nШомуродов: «Гол бўлишини зарба беришим биланоқ сезгандим»\n– Ўйин тугагандан кейин Валерий Карпин сизга нима деди?\n– «Ўзинг хоҳласанг, қўлингдан келади».\n– Демак, хоҳламайдиган пайтларингиз ҳам бўларкан-да?\n– Йўқ, йўқ! Мен доимо бор имкониятимни ишга солиб ўйнаш хоҳиши бўлади. Шунчаки, мураббий ўз фикрини шунақа ифода этди.\n– Ўйиндан кейин «Ростов» мухлислари ижтимоий тармоқларда: «Шомуродов – бизнинг янги Озмун» деб ёза бошлашди...\n– Йўқ, мени Сардор билан солиштириш ярамайди. Унга хусуматим бор деб ўйламанг, аксинча, уни ҳурмат қиламан, у – Премьер-лиганинг энг яхши ҳужумчиларидан. Лекин Озмун – бу Озмун, мен эса – менман. Ҳали яна кўпроқ голлар уришим, ўйинимни кучайтиришим керак.\n– Озмун ҳозир РПЛда биринчи рақамли ҳужумчими?\n– Фақат бир футболчини ажратиб кўрсатишга тайёр эмасман. Ҳа, Сардорнинг ишлари яхши кетяпти. Лекин, масалан, Чалов ҳам бор. Ёки Дзюбани олайлик, у гол урмаса ҳам, «Зенит»га катта фойда келтиради. Курашади, пас беради...\nA post shared by Eldor Shomurodov (@shomurodov.eldor) on Feb 13, 2019 at 4:59am PST\nМаълумот учун, ушбу ғалабадан сўнг «Ростов» 35 очко билан 6-ўринда бормоқда. Жамоа 5-ўриндаги, куни кеча ўзи мағлуб этган «Спартак»дан бир очкога ортда қоляпти. Ростовликлар кейинги турни 20 апрель, шанба куни «Оренбург» майдонида ўтказади.\n14-рақам эгаси ўзбекистонлик Элдор Шомуродов РПЛнинг бу мавсумидаги 20та турида қатнашиб, иккита гол ва битта самарали пас муаллифи бўлган.\n11:00 / 22.05.2020 65669


2 Июль 15:11\nЛойиҳа ушбу ташкилот доирасида яратилган.\nЛойиҳа доирасида корпорациялар биринчи навбатда фойда кўрган мамлакатда солиқларни тўлайдилар. Иккинчидан, «солиқ даҳлизлари» пайдо бўлишига йўл қўймаслик учун барча мамлакатлар учун минимал мажбурий кўрсаткиш - 15% жорий этилади.\n«Бу амбицияга тўла ва инновацион нуқтаи назаридан олиб қараганда,глобал келишув. Бу солиқ соҳасидаги бир асрлик энг муҳим келишувдир. Кейинги босқич - 10 июл куни Венецияда «G20» саммити бўлиб, унда молия вазирлари ҳужжатни сиёсий қўллаб-қувватлашлари керак, деди Франция Молия вазири Брюно ле Мэр.\nЛойиҳа бўйича ишлар бир неча йилдан бери давом этмоқда; Бугунги кунда давлат бюджетлари учун корона-инқироздан кейин иқтисодиётни тиклаш учун қўшимча даромадларни тақдим этиш жуда долзарб имконият эканлиги айтилмоқда. Янги даромадларнинг умумий миқдори ҳар йили 150 миллиард долларга баҳоланмоқда.


“Не келса бошингга тилингдан келур...” (2019 йил 41 сон) | insonvaqonun.uz\nБош саҳифа/Олам ва одам/“Не келса бошингга тилингдан келур...” (2019 йил 41 сон)\nХАЛҚ қўшиқларидан бирида шундай сатр бор. Инсон равон нутқи, жозибали ва таъсирчан талаффузи билан кўп нарсаларга эришади, бунинг акси бўлса, кўп нарса йўқотади. Тилшунос олимлар тирик жоннинг ҳаёти учун сув ва ҳаво қанчалик зарур бўлса, нутқ ҳам инсон учун шундай мақомга эгалигини таъкидлашади. Нутқ, талаффуз шундай буюк қудратга эгаки, унинг воситасида ҳал қилиб бўлмайдиган муаммонинг ўзи йўқ.\nОна тилида, шу билан бирга бошқа тилларда мукаммал сўзлай оладиган, фикрини тиниқ ифода этишга қодир кишилар фазилат бобида комилликка яқин турадилар. Улуғ аждодларимиз бир эмас, бир неча тилларни эгаллаб, шу тилларда баракали ижод қилган, ўзга тиллардаги ноёб китобларни мутолаа қилиб, келажак насллар учун бебаҳо маънавий мерос қолдирган. Бу хазинадан бугун ҳам илм, зиё аҳли фойдаланиб келмоқда. Бундай мақомга эга бўлиш учун, биринчи навбатда, қулоғига азон, алла айтилган она тилига ҳурмат билан қарамоқ, уни асраб-авайламоқ зарур бўлади.\nҲаётдан маълумки, ўйламай-нетмай айтилган биргина сўз, беҳаё бир ибора оилани барбод қилиши, ака-ука, опа-сингил, қариндош-уруғни бир-бирига тескари қилиб қўйиши мумкин. Бунга мисоллар кўп. Миллат шаънига ботадиган, ғурурига тегадиган асоссиз айблов ёки таҳқир боис халқлар, мамлакатлар ўртасига раҳна солингани, жангу жадалларга сабабчи бўлгани ҳам сир эмас. Гоҳо бир-бирини мутлақо танимаган, мулоқотда бўлмаган икки киши гўзал бир лутф, самимий табассум, ширин муомала боис қадрдон бўлиб кетади. Бирор асарни ўқиётган ўқувчи қаҳрамонларнинг ибратли ўй-фикрлари, яхши фазилатлари, эзгу амаллари билан танишар экан, уларга ғойибона меҳр қўяди, асар муаллифига нисбатан кўнглида илиқ туйғу пайдо бўлади.\nСўзнинг қудрати, тилнинг жозибаси боис шундай бўлади. Тан олайлик: кўп ҳолларда нотаниш мусаввирнинг ранглар жилосида акс этган жозиб фикрлари, санъаткорнинг сўзлаш одоби, воизнинг ифода маҳорати, олимнинг мантиқли мушоҳадалари таъсирида биз уларга беихтиёр мухлис бўлиб қоламиз.\nБола нутқини тарбиялаш оиладан, мактабдан, маҳалладан бошланади. Инсон нечоғлик узоқ умр кўрмасин, бу одобга ўрганишнинг адоғига етиб бўлмайди. Кичиклик чоғидан тўғри талаффузга, сўз ва иборалар, исмлар, жойлар, турфа хил номларни тўғри ифода қилишга ўргатилган, китоб билан дўст тутинган, халқ эртакларини кўп ва хўп ўқиган, саргузашт достонларини мириқиб тинглаган болаларнинг нутқи бошқа тенгдошларига нисбатан мукаммал, айни чоғда ширали бўлади. Машҳур таржимон Кибриё Қаҳҳорова болаларнинг нутқини тўғри шакллантириш учун қадимда уларнинг тилини қайровчи махсус матнлар ёдлатилганини кўп бор таъкидлар эди. Тил қотиб қолганидан кейин нутқда кўп муаммолар пайдо бўлади.\nНутқ тарбиясида болаларни кичиклик чоғидан эртак китобларни овоз чиқариб ўқишга ўргатиш муҳим аҳамиятга эга. Чунки эртак ўқиб катта бўлган бола билан китобларга ошно этилмаган болалар ўртасида жиддий фарқ бўлади. Бу фарқни наинки уларнинг нутқида, шаклланаётган характерида, тенгдошлари билан муомаласида, атрофида кечаётган воқеа-ҳодисаларга муносабатида ва ҳатто, орзу-хаёлларида ҳам кўриш мумкин. Ёшлигида кўп китоб ўқиган, катталар овоз чиқариб ўқиганида, диққат билан эшитган болалар вояга етгач, бошқаларнинг ҳам фикрини эътиборга оладиган бўлади.\nБолалар тарбияси билан шуғулланувчи мураббийларнинг кузатувича, бола нутқи ва ёзувининг қандай бўлиши кўп жиҳатдан оила аъзоларига, хусусан, ота-онага, боғча ва мактаб муаллимларига боғлиқ. Болаларни эркалаб, исмларини қисқартириб, бузиб айтиш, баъзи сўзларни ёқимли эшитилиши учун бошқача талаффуз қилиш жиддий қусур ҳисобланади.\nЯна бир ҳолат — биз кўпинча фарзандларимиз анча улғайиб, яхши-ёмон, рост-ёлғоннинг фарқига бориб қолганини сезмай қоламиз ёки сезсак-да, бунга эътибор бермаймиз. Бола бўлгандан кейин катталарнинг олдида жим туриши, нима дейилса, хўп дейиши, бетгачопарлик қилмаслиги лозим, деймиз. Улуғ аждодларимиз ҳам “Ақлли, фаҳм-фаросатли кишилар, айниқса, ёшлар билимдонликларини ҳуда-беҳудага пеш қилмайдилар, бошқаларни кўпроқ эшитадилар, биров бир нимани сўрамагунча одоб билан сукут сақлайдилар”, деб таълим берган. “Сукут гоҳо каломдан улуғ”, деган ҳикмат ҳам бор. Бир қарашда, бу насиҳатлар шарқона одобга жуда мос, эътироз билдириш қийин. Аммо ҳамма нарсада бўлганидек, сукутда ҳам меъёр бўлиши зарур. Чунончи, болага ҳам гапириш, суҳбатга қўшилиш, фикрини билдириш имконини бериш керак.\nБолалар тарбияси билан шуғулланувчи мутахассисларнинг йиллар синовидан ўтган фикри бу. Бола ота-онаси таъсирида оғзини очмай, фақат бошқаларни тинглаб, ким нима деса хўп дейишдан бошқага ўтмай улғайса, кейинчалик ҳаётда ўзини шахс сифатида намоён қилишга қийналади, фикрини аниқ ифодалаб беролмайди, боз устига бефарқ ва лаббайчи бўлиб қолади. Болани фикрлашга, мулоҳаза юритишга ўргатиш уни эътибор билан тинглашдан, гап-сўзларига, хатти-ҳаракатларига эътибор беришдан, енгил мунозараларга қўшишдан бошланади. Шундай қилинса, бола бундай муносабатни мукофотдай қабул қилади, катталар таъбири билан айтганда — кўнглида ўзига нисбатан дастлабки ишонч куртаклари пайдо бўлади. Ҳар бир рағбат, ҳар бир эътибор бу ишончни мустаҳкамлайди. Аксинча, болани бўлар-бўлмасга жеркийвериш, “гапга аралашма”, “оғзингни юм”, “нари тур”, “қачон одам бўласан ўзи”, “ҳе фалончи”, дея тенгдошлари олдида изза қилиш мурғак қалбини жароҳатлайди, гапирмаслигим керак, нари туришим керак, бундай қилмасам яхши одам бўла олмайман, деган тушунчалар мурғак онгига нақшланади ва кейинчалик шундай бўлади ҳам.\nНутқ ўз-ўзидан равон, оҳангдор бўлиб қолмайди. Чолғучи бирор куйни ўрганмоқчи бўлса, уни юз бор, минг бор ижро қилибгина муддаосига эришади. Мусаввир бир асар яратгунча қанча заҳмат чекади. Ҳеч ким бирданига Суқрот ёки Абдулла Қаҳҳор даражасига кўтарилмайди. Нутқ маҳоратини эгаллаш учун йиллар давомида тинимсиз машқ қилиш керак. Қадимги юнон нотиғи Демосфен ўзининг паст, ҳазин овозини яхшилашга жазм қилиб, ертўлага тушар экан-да, ертўла шифтига ўткир тиғли ханжарни осиб қўйиб (бошини димоғдорона баланд кўтармаслик учун) узлуксиз машқ қилар экан. Ўзимизнинг карнайчилар машқ қилсалар, бу асбобнинг ҳали қиёмига етмаган беўхшов овози маҳаллани безовта қилмасин, дея карнайнинг оғзини кўрпа остига олиб пуфлашади. Бу усул нотиқликка тўғри келмайди.\nХон Феруз мақом куйларини бузиб ижро этган машшоқларни жазолаган. Пётр I замонида нутқи норасо кишиларга ўқитувчилик қилишга рухсат берилмаган. Чунки ўқитувчи нутқидаги камчилик у тарбиялаётган болаларга ҳам ўтади. Демак, нутқимиздаги норасоликлар эртага фарзандларимизга кўчишини билиб туриб, бу муаммога бефарқ бўлсак, ўнглаб бўлмас хатога йўл қўйган бўламиз.\nБугун кундалик ҳаётимизни телекўрсатувлар, радио эшиттиришлар, турли йиғинлар, машваратлар, баҳс-мунозараларсиз тасаввур қилиш қийин. Ҳар куни турфа даражадаги нотиқларнинг, жамият ҳаётида ижтимоий фаоллик кўрсатаётган кишиларнинг суҳбатларини тинглашга тўғри келади. Таассуфки, уларнинг ҳаммасида ҳам нутқ маҳорати, талаффуз қоидаларига тўла риоя қилинмайди. Она тилимизга хос бўлган нозик, бетакрор ибораларни, халқ донишмандлиги ифодаси бўлмиш мақол ва маталларни, таъсирчан ташбеҳларни ўринсиз ишлатиш, маъносини бузиб талқин қилиш асабингизга тегади.\nКайковуснинг машҳур “Қобуснома” асарида нутқ ва муомала одобига алоҳида эътибор берилган. Асарнинг еттинчи бобида қуйидагиларни ўқиймиз: “Эй фарзанд, токи қила олсанг (яъни, қўлингдан келса), сўз эшитмакдин қочмағилким, киши сўз эшитмак била сухангўйлик ҳосил қилур... Ёлғон ва беҳуда сўз айтмак девоналикнинг бир қисмидур. Ҳар кишига сўз айтар бўлсанг, қарағил, у сенинг сўзингга харидорму ёки харидор эмасму? Агарда уни сўзингга харидор топсанг, унга сўзингни сотғил. Йўқ эрса, ул сўзни қўйиб, шундоқ сўз дегилким, унга хуш келсин ва сенинг сўзингга харидор бўлсин”.\nКайковус одамларни тўрт тоифага бўлади: “Бири улким, билур ва билғонин ҳам билур. Ул олимдур, унга тобе бўлмоқ керакдур. Бири улдурким, билмас ва билмағонин билур, ул қобилдур, унга ўргатмоқ керак. Бири улдурким, билур ва билғонин билмас, ул уйқудадур, уни бедор қилмоқ керакдур. Бири улдурким, билмас ва билмағонин ҳам билмас, у жоҳилдур, ундан қочмоқ керакдур”. Юсуф Хос Хожибнинг “Қутадғу билиг” асарида тил одоби, яъни ўқиш ва билим олишда тилнинг аҳамияти, қисқа ва мазмунли сўзлаш, тилга ортиқча эрк бермаслик хусусида қуйидагилар баён қилинади: “Тил ақл ва билимнинг таржимонидир. Билки, кишини нуроний қилувчи восита очиқ ва мазмундор тилидир... Тил кишини иззатли қилади, киши тили билан бахтли бўлади. Тил арслондир, қара, у сени доим эшикда пойлаб ётади. Эй мағрур уй хўжаси, ҳушёр бўлки, агар тилингга ортиқча эркинлик берсанг — ўйламасдан сўзласанг — у бир кун эмас, бир куни ўз бошингни ейди...”. Абу Райҳон Берунийнинг фикрича, тил — сўзловчи истагини эшитувчига етказувчи таржимондир. Улуғ мутафаккир Алишер Навоий тилни инсонни ҳайвондан ажратувчи “гавҳари шариф”га ўхшатади.\nОна тилимиз, ундаги ноёб сўз ва иборалар, ҳикматлар, мақол ва маталлар асрлар давомида жуда катта ҳаётий тажриба асосида шаклланган, тўпланган ва сайқал топган бўлиб, бу нодир хазина, биз, биздан кейинги авлодлар учун нодир мерос ҳисобланади. Бу хазинадан баҳраманд бўлган буюк аждодларимиз ал-Хоразмий, Абу Наср Форобий, Абу Райҳон Беруний, Мирзо Улуғбек, Алишер Навоий, Заҳириддин Муҳаммад Бобур сингари мутафаккирлар дунё тамаддуни ривожига муносиб ҳисса қўшдилар, айни чоғда, ўзларининг буюк асарлари, илм-маърифатлари билан бу хазинани янада бойитиб, мақомини баланд кўтардилар.\nХалқимизнинг асрлар давомида шаклланган турмуш тарзи, орзу-умидлари, зулм ва истибдодга қарши курашлари, шу билан бирга, эзгу инсоний фазилатлари, бағрикенглиги, мард ва тантилиги, ҳақсўз ва меҳнатсеварлиги сон-саноқсиз мақол ва маталларда, ҳикматли ривоятларда ўз ифодасини топган десак, муболаға бўлмайди. Шу боисдан ҳам, тилга эътибор бериш, уни миллий бойлик сифатида севиб-ардоқлаш, бойитиш, келажак наслларга бутун таровати, завқ-шавқи билан етказиш бизнинг аждодлар руҳи олдидаги маънавий бурчимиз ҳисобланади.\nТил шундай бир боғки, ундаги ҳар бир ниҳол, ҳар бир ғунчанинг ўз ўрни бор, борди-ю улардан бири эътиборсиз, парваришсиз қолса, боғнинг кўрки бузилади, таровати сусаяди. Бинобарин, тилимиздаги ҳар бир мақол ва матал, сўз ва ибора ҳам худди шундай мақомга эга. Ҳикматли сўзлар, мақол ва маталлар, ривоят ва ҳикоятлар орқали биз узоқ ўтмишга назар ташлаймиз, халқимиз босиб ўтган машаққатли йўлдан хабардор бўламиз. Шу маънода, тилни бугунги кунни олис ўтмиш билан боғловчи маънавий кўприкка қиёслаш мумкин. Бу кўприк бизни эзгу амалларга, инсоний комилликка, саҳоватпешалик ва бағрикенгликка, ҳалол-покликка, шу билан бирга, яратувчиликка даъват этади.\n193\tЧоп этиш PDF


«Анжи» Одил Аҳмедовсиз мавсумдаги илк мағлубиятига рози бўлди\n13.08.2012 11:13 | Дунё футболи\nРоссия Премьер-лигаси вакиллари 4-турга якун ясаб беришди.\nЎзбекистон миллий терма жамоасининг етакчи футболчиларидан бири – Одил Аҳмедов ҳаракат қиладиган Маҳачқалъанинг «Анжи» клуби мавсумдаги дастлабки мағлубиятига рози бўлди. Москвада «ЦСКА» меҳмони бўлган Гуус Хиддинк шогирдлари 0:1 ҳисобида имкониятни бой беришди. Маълумот ўрнида айтиш керакки, бунга қадар «Анжи» мавсум бошидан бери мағлубият нима эканини билмай келаётганди.\nОдил Аҳмедов Европа лигасининг учинчи босқич дастлабки ўйинидаги жароҳати сабаб «армиячилар»га қарши ўйинда иштирок эта олмади. У Ўзбекистон миллий терма жамоасининг Иорданияга қарши ўртоқлик ўйинларида ҳам иштирок этмайди.\nЎзбекистон миллий терма жамоаси билан Амманга жўнаб кетган футболчилардан бири Санжар Турсунов «Алания»нинг «Локомотив»га қарши ўйин қайдномасига киритилганди. Бироқ Турсунов майдонга туширилмади. «Темирйўлчилар»га қарши сафардаги ўйинда Владикавказ жамоаси жанговор дурангга имзо чекди – 2:2.\n4-турдан кейин «Анжи» ўзи каби 7 очко тўплаган «Локомотив», «Криля Советов» ва «Терек» клублари билан 5-ўринни бўлишиб турибди. «Алания» эса турнир жадвалининг 11-пағонасига келиб жойлашган. Премьер-лигани Санк-Петербургнинг «Зенит» клуби 12 очко билан бошқариб турибди.\nРоссия миллий чемпионатида 5-тур беллашувлари 18-20 август кунлари ўтказилади. 19 август куни «Анжи» «Зенит»ни қабул қилса, эртаси куни «Алания» Владикавказда «Кубань»ни меҳмон қилади.


Франция: Ҳужум уюштирмоқчи бўлгани айтилаётган беш нафар чечен ҳибсга олинди\n19 апрел 2021, Тошкент вақти: 18:40\nФрaнция жaнубидa ҳужум уюштирмоқчи бўлгaни aйтилaётгaн беш нaфaр россиялик этник чечен ҳибсгa олинди.\nЯнвaрь ойи бошидa Пaриждa 17 кишининг ўлимигa сaбaб бўлгaн террор ҳужумлaри ортидaн Фрaнция ҳукумaти хaвфсизлик чорaлaрини кескин кучaйтиргaни aйтилaди.\nМaмлaкaт жaнубидa жойлaшгaн Безье шaҳри ҳокими Роберт Менaрд 20 янвaрь куни беш киши террор ҳужумини тaйёрлaшдa гумонлaниб ҳибсгa олингaнини тaсдиқлaди.\nМaҳaллий оммaвий aхборот воситaлaри шaҳардaги стaдион ёнидa портловчи моддaлaр топилгaни ҳaқидa хaбaр бермоқдa.\nЯнвaрь ойи бошидa полициячилaр тaрaфидaн йўқ қилингaн террорчи Aмеди Куливaлигa ёрдaм кўрсaтгaнликдa гумонлaнгaн тўрт киши 20 янвaрь куни Пaриж судидa ҳозир бўлдилaр.\nҚорaловчи ноқонуний қурол сaқлaш вa терроризм aйбловлaрини илгaри суриб, суддaн гумонлaнувчилaрнинг ҳибс муддaтини чўздиришни сўрaгaн.\nAмеди Кулибaли 9 январь куни Парижда бир полициячи вa гaровдaги тўрт кишини ўлдириб, ўзи ҳaм полиция билaн отишмaдa йўқ қилингaн эди.


Испаниянинг Бильбао шаҳрида полиция портловчи моддалар юкланган автомобилни аниқлади.\nМазкур машина Баск сепаратчиларининг ЭТА гуруҳига тааллуқли бўлиши мумкин, деб тахмин қилмоқда полиция.\nАвтомобилдан 30 килограммга яқин портловчи модда чиққан. Терговчиларнинг тахминларича, портлаш машина ёнидан полиция патрули ўтаётган пайтда содир бўлиши лозим эди.\nТеррористик хуруж қилишга йўналтирилган мазкур ҳаракат Испания ҳукумати томонидан "Батасуна" партияси таъқиқлаб қўйилганидан сўнг амалга оширилди. "Батасуна" партияси Баск сепаратчиларининг сиёсий қаноти ҳисобланади.


Афсонанинг ўлими. «Битлз» юлдузи Жон Леннон қандай ўлдирилган эди? - 9 Декабря 2020 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nСреда, 27.01.2021, 10:44\nГлавная » 2020 » Декабрь » 9 » Афсонанинг ўлими. «Битлз» юлдузи Жон Леннон қандай ўлдирилган эди?\nБугун бутун дунё афсонавий Жон Леннонни эслайди. Чунки 8 декабрь куни «Битлз» гуруҳининг энг машҳур солисти Марк Чапман томонидан ўлдирилганига 40 йил бўлди...\nЖон Леннон кимлигини кўпчилик билади. Мусиқачи, исёнкор, дунёни ўзгартирган одам... Унинг шахсияти шу қадар турли афсоналар матосига ўралганки, ҳозир ҳам мусиқачининг таржимаи ҳолидаги ҳақиқий фактларни тиклаш қийин. Шундай афсоналарга кўра, у 1940 йил 9 октябрда Ливерпулда, шаҳар фашистлар томонидан бомбардимон қилинаётган пайтда туғилган.\nAvantюризм ва исёнкорлик Леннонга ота-онасидан мерос бўлиб қолган. Унинг отаси Алфред болалар уйида тарбияланган, бир шиша виски ўғирлашда айбланиб, уч ой қамоқда ўтирган. Онаси эса сўровномаларда чипта сотувчиси сифатида ишлаганини кўрсаца-да, аслида, у ишсиз эди.\nЖон туғилгандан кўп ўтмай унинг ота-онаси ажрашиб кетди ва Жон ўзи билан ўзи қолди. Мактабда эса, афтидан, ақлли кўринишга эга бўлган бу кўзойнакли бола безориларнинг энг каттаси эди. У ўз атрофига тўда тузиб, улар билан бирга майда ўғирлик билан шуғулланган, тенгдошлари билан муштлашган.\nАммо бу Жон Леннонни жиноят оламига бошламади. 16 ёшида у мактабдаги дўстлари билан ўзининг биринчи гуруҳи «The Quarrymen»ни ташкил этди. Орадан бир йил ўтгач у Пол Маккартни билан танишди ва улар мусиқий гуруҳ тузмоқчи бўлди. Маккартни эса ўз дўсти Жорж Харрисонни ҳам ушбу гуруҳга таклиф қилди. 1959 йилда гуруҳ номи Silver Beatles деб номланди ва 1960 йил 11 июнда газеталарда илк бор The Beatles ҳақида мақолалар пайдо бўлди.\nОрадан бир неча йил ўтгач бутун дунё улар ҳақида гапира бошлади. Ўз шон-шуҳратининг энг юқори чўққисида Леннон шундай деганди: «Биз ҳозир Исо Масиҳдан ҳам машҳурроқмиз. Қайси бири аввал йўқолишини билмайман: рок-ролл ёки насронийлик». Машҳур исёнкорнинг бу ибораси келажакда унга қандай кулфатлар келтиришини тасаввур ҳам қила олмасди...\nЖон Леннондан фарқли ўлароқ, Марк Чапман кўзга ташланмайдиган одам эди. У болалигидан АҚШ ҳаво кучлари сержанти бўлган отасининг ғазабидан қўрқиб улғайди. Чапман тенгдошлари орасида ҳам доимий масхара қилиш объекти эди. Бироқ уни руҳлантирувчи севимли «Битлз» гуруҳи бор эди, Марк 10 ёшидаёқ ушбу гуруҳнинг мухлисига айланганди.\nМаркнинг хонасидаги деворлар гуруҳнинг плакатлари билан тўлган, у ҳам Битлз аъзолари каби кийинар, сочларини ҳам улар каби ўстирган, худди Жон Леннон каби думалоқ кўзойнак таққан, қўшиқлар ёзган, гитара чалган. Энг муҳими, унда Битлзнинг шон-шарафи йўқ эди, Марк буни орзу қиларди.\nЧапман 15 ёшга тўлганида «Битлз» гуруҳи тарқаб кетди. Шундан кўп ўтмай Чапман ўз шаҳри Атлантадан чиқиб кетди ва бир йил ўтиб бутунлай бошқа одамга айланиб қайтди. Калта сочлар, оқ кўйлак ва галстук... Бу ўзгаришларнинг барчаси Чапманнинг насронийлик динига шўнғиб кетгани билан боғлиқ эди. У ёшлар диний бирлашмасининг фаолига айланди ва мактабни тугатгандан сўнг ўқишни давом эттирмасликка қарор қилди. Миссионер сифатида турли давлатларга саёҳат қилди. Танишлари Чапманни ҳар нарсада бошқаларни рози қилишга уринадиган, ўзига ишонмайдиган йигит сифатида эслашади. Охир оқибат у Гавайига жойлашди, қўриқчи сифатида иш бошлайди ва аввалги рок-н-ролга бўлган эҳтиросини абадий унутгандай бўлди.\nБироқ Леннон образи Маркни қўйиб юбормади. Энди унинг кумири Маркда ёмон кўриш ҳисси билан ифодаланарди. Ленноннинг «Битлз» Исо Масиҳга қараганда машҳурлиги ҳақидаги гапини энди Чапман куфр деб қабул қиларди. Бу унинг собиқ кумирига тақлид қилишга онгли ёки онгсиз равишда тўсқинлик қилмади — Леннондан ўрнак олиб, Марк ҳам Глория Абе исмли япон аёлига уйланди.\nКейинчалик Глория ҳам эри Марк Ленноннинг «хиёнати» ҳақида кўп гапирганини эслайди. Исёнчи ва етим боланинг келажакда миллионларнинг кумири ва бой инсонга айланиши Чапманга ёқмайди. У ўз омадсизликлари таъсирида Леннонга ҳасад қила бошлайди. Чапманнинг қарашларига кўра, Леннон ўз қўшиқларида улуғлаган тенглик, биродарлик ва эркинлик ғоялари билан унинг бир нечта квартиралари, уйлари ва ўз оролига эга бой инсонга айланиши мос келмасди. Шу билан бирга, Маркнинг ўзи унинг кумири эга бўлган нарсаларнинг юздан бир қисмига ҳам эга эмасди.\nОхир оқибат, кумирига нисбатан пайдо бўлган нафрат ва ҳасаднинг портловчи аралашмаси Марк Чапманни даҳшатли қотиллик режасини амалга оширишга ундади. Қотил ишдан бўшаб, ўқотар қурол сотиб олиб, таниши бўлган полициячидан бешта ўқ олиб, Нью-Йоркка йўл олди...\nУзлатга чекинган иқтидор\n1980 йил Жон Леннон учун жуда ўзига хос йил эди. Ўша вақтга келиб «Битлз» аллақачон тарқалиб кетганди, бу гуруҳдаги зиддиятларнинг натижаси эди: Леннон ва Маккартни етакчилик учун курашди, яккахон ижрочилик тажрибалари бошланди. Бундан ташқари, Жон Ленноннинг рафиқаси Ёко Оно «Битлз»нинг машғулотларига келишни бошлади.\nҲозиргача кўплаб мухлислар бу аёлни гуруҳнинг тарқалишида айблайди. У Жонга жуда катта таъсир кўрсатган эди. Улар биргаликда санъат ва мусиқа билан шуғулланди, дунёдаги тинчлик учун юқори даражадаги тадбирларни ташкил қилди ва «Битлз» тарқагандан кейин, 1975 йилда Нью-Йоркка жўнаб кетишди.\nНью-Йоркда уларнинг фарзанди Шон туғилди. Шундан сўнг Леннон узлатга чекиниш даврини бошлади, у беш йил давомида янги қўшиқ чиқармади ва 1980 йилга келибгина «Доубле Фантасй» деб номланган янги альбом ёзди. Асар танқидчилар томонидан юқори баҳоланди ва «Битлз» мухлислари гуруҳнинг бирлашишини кутиб қувонарди. Жоннинг ўзи бундан илҳомланиб, руҳий куч-қувватга тўла бошлаганди.\nҲаммаси бир кечада тугади. 1980 йил 8 декабрда Жон Леннон ва Ёко Оно овоз ёзиш студиясидан Манхэттендаги ўзлари яшаган ҳашаматли «Дакота» уйига йўл олди. Жон магнитофон ва кассеталарни кўтарган ҳолда хотинининг орқасидан лимузиндан тушди. Кейин бешта ўқ овози янгради. Қон, қичқириқлар, шишанинг синган овози... Тез ёрдам машинаси жуда тез етиб келди, аммо улар Леннонни қутқара олмади – у 80 фоиз қонини йўқотганди.\nПолиция воқеа жойига бир дақиқадан сўнг етиб келди. Улар қотилни ушлашлари шарт эмасди: Марк Чапман жиноят жойида қолганди. У фонус остида асфальтга ўтириб севимли китоби – Жером Селинжернинг «Жавдарзордаги халоскор» романини ўқирди.\n«У икона эди. Мен уни ўлдирдим, чунки у жуда, жуда ва жуда машҳур эди, бу ягона сабабдир. Мен эса жуда, жуда, жуда кўп шуҳрат қидирардим ва худбин эдим», деб изоҳ берди кейинчалик Чапман.\nБироқ баъзи тадқиқотчилар қотил ёлғиз ҳаракат қилмаганига ишонади. Шундайлардан бири – америкалик журналист Фентон Бреслер ўзининг мустақил суриштирувини олиб борди ва Чапман Америка махсус хизматларининг ёлланган агенти бўлиши мумкин, деган хулосага келди. Махсус хизматлар Жон Леннон фаолияти билан фаол қизиқди. Унинг ёшларга бўлган таъсири Америка ҳукуматига ёқмасди. Бундан ташқари, Леннон Вьетнам урушига очиқчасига қарши чиқди ва Пентагонни «тажовуз фоҳишахонаси» ва генералларни «муштумзўрлар», деб атади.\nЖон Леннон Британиянинг Лейбористлар партияси ва ирланд миллатчиларига пул беришни бошлаганда, Британия разведкаси ҳам унга фаол қизиқди. Умуман олганда, сиёсий фаол бўлган Жон Леннон жуда кўп одамлар учун ноқулай эди. «Эримни ўлдиришди... Нима учунлигини тахмин қилиш қийин эмас», деганди Ёко Оно.\nАммо аср жиноятини уюштиришда яна кимлардир иштирок этганми ёки йўқми, ҳали ҳам номаълум. Бир киши расмий равишда қотил сифатида тан олинди – Марк Чапман. Унинг иши бўйича суд жараёни бир кун давом этди ва у умрбод қамоқ жазосига ҳукм қилинди.\nУ орзу қилган нарсасига – шон-шуҳратга эришди. Аммо ҳамиша ёш ва абадий даҳо бўлган Жон Леннон ёнида, ёрқин ва кучли истеъдодга ҳасад қилган, омадсизлигини агрессия билан ифодалаган инсон рамзи сифатида машҳур бўла олди холос...\nУшбу мусиқа оламидаги ёрқин рокстарнинг ўлдирилиши сиёсат оламидаги яна бир рокстар Жон Кеннедининг ўлимини ёдга солади. Аммо бу энди умуман бошқа ҳикоя...\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 29 | Добавил: Sherlaruz.CoM | Теги: #xabarlar, #Yangiliklar, #uznews, #news, #habarlar, #новости, #Yangilik, #ahborot, #newsuz | Рейтинг: 0.0/0


"Газпром" Туркияга газ экспортини камайтирди » Ўзбекистон янгиликлари – Zamin.uz\n"Газпром" Туркияга газ экспортини камайтирди\nРоссиянинг "Газпром" давлат корпорацияси туркиялик газ импортчилари воқеасидан сўнг жорий йилнинг биринчи чорагида Туркияга газ ўтказишни 15 фоизга пасайтирди. "Интерфакс"нинг маълумотига кўра "Газпром" Туркияга 6,419 миллиард куб метр газ ўтказди, дейилади "Кун" нашрида.\n2016 йилнинг март ойи бошида туркларнинг Enerco Enerji компанияси "Газпром"нинг етказилаётган газ баҳосини дарҳол кўтариш ва шу муносабат билан газ ўтказишнинг қисқартирилиши талаби ҳақида маълум қилганди. Кейинроқ бошқа турк экспортчилари ҳам бунга қўшилишди. Бир ярим ойдан сўнг "Газпром" ва Туркиянинг газ компаниялари Россия газининг тарифига оид барча баҳсли масалаларни ҳал қилиб олишди.\nҲисоботдан шунингдек "Газпром"нинг Украинага деярли 1 миллиард куб метр ҳажмда газ ўтказиши тўғрисидаги маълумот ҳам ўрин олган. Газ мамлакатнинг жануби-шарқий ҳудудига ўтказилгани ҳақида хабар берилган.\nҚайд этиш керакки, "Нафтогаз Украины" статистикасида "Газпром"дан газ сотиб олинганлиги ҳақидаги маълумот акс этмаган.\n18:32 Энг йирик нефть ва газ корпорацияларидан бири Петербургга кўчиб ўтади\n14:33 Украинанинг «Нафтогаз» компанияси Хитойдан 3,6 миллиард доллар қарз олади


NYT: АҚШ Сурияга жангчилар тайёрлаб беришга сарфланган миллиардларни ҳаво совурди\n19:09 / 04.10.2015\nОхирги йилларда АҚШ бошқа давлатлар учун жангчилар тайёрлаб беришга миллиарлаб доллар сарфлади, аммо бу йилларда тайёрланган гуруҳлар барча жабҳаларда мағлубиятга учрамоқда. Бу The New York Times нашрида таъкидланди.\nМақола муаллифининг фикрича, бу ҳолат нафақат тайёргарлик дастурининг мукаммаллиги, харажатларнинг оқланганлиги, балки Барак Обама маъмуриятининг усулларини ҳам шубҳа остига қўймоқда.\nАйниқса, таъкидланишича, муваффақиятсизлар Ироқ, Сурия ва Афғонистонда яққол кўзга ташланган. Ироқнинг Анбар вилояти армияси АҚШ томонидан етиштирилганига қарамай, деярли ҳарбий ҳаракатларда иштирок этмади, Қундуз вилояти армияси эса бир неча юз Толибон жангариларининг зарбаларига чидай олмай чекинишга мажбур бўлди.\nСурия мухолифати учун тайёрланган гуруҳларга 500 млн доллар кетди. Аммо бу гуруҳ илгаригиларидан анча кичикдир ва якка ҳолда операциялар бажара олмайди.


НИЯТ, ИБОДАТ ВА ЖАМОАТ МАСАЛАЛАРИ\n00:00 / 14.07.2009 | eski savollar | 2083\nОламлар Робби Аллоҳ таолога беадад ҳамдлар, Унинг бандаси ва расули Муҳаммадга салому-саловотлар бўлсин! У зотнинг саҳобаларидан Аллоҳ рози бўлсин! Ассалому алайкум Шайх ҳазратлари, муҳтарам устоз!Сизларга айрим саволлар билан мурожаат қилишга ижозат бергайсиз.1. “Жоме ул мутун” китобида 2 та ниятни жам қилиш ҳақида ўқиб қолдим. Унда айтилишича, бир киши масжидга кириб ҳам бомдоднинг суннатига ҳам таҳийяти масжидга ният қилса, нияти дурустдир, дейилибди. Менда савол пайдо бўлди: А) мисол учун таҳорат қилгач нафл намозлардан ҳам шукру вузуъ намозига ҳам ишроқ намозига қўшиб ният қилса бўладими? Бу билан икки намозни савобини топган бўладими? Б) Тахажжуд укиётган одам тонг отганини билиб колса, укиган намози бомдоднинг суннати урнига утадими? 2. Муҳтарам устоз! Аллоҳга шукрлар бўлсинким, Ўзи хоҳлаганича илмдан истифода қилиб бормоқдаман. Намозларни ҳам имкон борича фарз, вожибларини ва суннатларини ўз ўрнида бажо қилишга ҳаракат қиламан. Қуръонни ҳам тажвид қоидалари асосида қироат қилишга бор ҳимматимни сарф қилмоқдаман (устоздан ўтказиб олганман). Шундай ҳолатлар ҳам бўладики, ўзимдан ёшлари катта, лекин Қуръонни мендек тажвид қоидаларига риоя қилган ҳолда ўқий олмайди ёки намоз рукнларини ниҳоятда тез бажаради (бу албатта ўзимни бировдан устун қўйиш эмас). Уларнинг орқасида намозни ўқиб бўлгач, қалбимда ғашлик пайдо бўлади, бу иқтидо қилиб ўқиган намозим қабул бўлдимикин, деб. Имомликка ҳақли кишилар тартибини яхши биламан. Лекин ўзимча имомликка ўтишга у кишиларни олдида ноқулайлик сезаман. “Кифоя” китобингиздаги пайғамбаримизнинг намозни шошилиб ўқиган одамга насиҳат тариқасида айтган ҳадислари доимо онгимда такрорланиб туради, шунинг учун намозни рукнларини шошмасдан, қироатни дона-дона қилиб, тартийл билан тиловат қилиб ўқишни яхши кўраман. Юқоридаги ҳолатларда мен намозимни ўзим қайтадан ўқиб олишим керакми? Маслаҳат беринг. 3. Масжидда жамоат намози ўқилаётганда фарздан кейинги суннатларни ўқиб бўлгач, қавмдаги одамларнинг кўпчилиги ихтиёрий равишда томоқ қириш, йўталишни одат қилишган (яъни орқадагилар намозни ўқиб бўлишди маъносида). Буни эшитган имом дарров ўгирилиб, дуо ва тасбеҳ ўқишни бошлайди. Орқада эса ҳамма билан тенг намоз бошлаган ҳали намозларини тўла тугата олмаган намозхонлар намоз ўқишаётган бўлади. Буни масжид қавмига ёки имомга айтадиган одам эса топилмайди. Бундай ҳолатни қандай тузатса бўлади. Ёки қавм ва имомнинг бажарган ишлари тўғрими? 4. Жума намозининг фарзидан аввалги суннатида агар имом суннатни тез ўқиб олиб, орқасидаги намозхонларни ўйламай, хутба ўқиш учун ўрнидан турса ва азон айтилиб, хутба ўқишни бошласа, бу пайтда эса жамоат ичида суннатни тўла ўқиб улгурмаган одамлар бўлса, уларнинг намози нима бўлади. Фиқҳ китобларида хутба пайтида гапириш, фарз намозининг қазосидан ташқари нафл намоз ўқиш мумкин эмас дейилган. Ушбу ҳолатга китобларимизда қандай фатво берилган? 5. Масжидда бир намозхон қибла томонга қараб намоз вақти киришини кутиб ўтирган бўлса, унинг орқасида бир одам намоз ўқиётган бўлса, ўтирган одам орқасига фақат боши билан (гавдаси билан эмас) ўгирилса, уни орқасида туриб намоз ўқиётган одамнинг намози бузиладими? Боши билан ўгирилган одам гуноҳга қоладими? 6. “Бировни ўзидан устун қўйиш, ихтиёр қилиш” (мисол учун намозда биринчи сафга ўтишни фазилати яхшилигини била туриб, бошқани ўрнига ўтказиш, фақат ўзига етарли суви бўла туриб бошқа бировга уни таҳорат қилиши учун бериш каби ишлар, арабчада “Таржийҳ ва ийсор” дейилса керак адашмасам)ни бизнинг ханафий мазҳабимизда ҳукми қандай? 7. Тавба йўлига кирганимдан кейин қазо намозларимни ўқишим лозимлигини билиб олдим, энди уни қай тартибда ўқишни маслаҳат берсангиз. Китобларда ўқишимча, қолдирган қазо намозлар тайин қилиб олиниб, ўшанга қараб ўқилади, дейилган. Мен ҳозирда жадвал тузиб олдим. Уни йилларга бўлиб, ой ва кунларга 5 вақт намозни ракъатларини ёзиб чиқдим. Менда қуйидаги саволлар пайдо бўлди:А) Қазони ўқишда мисол учун, 1998 йилги бомдод намозининг қазосини ўқишни ният қилдим деб, ният қиламанми? Ё бўлмасам аввалги ёки охирги қазога қолдирган бомдод намозини ўқишни ният қилдим деб, ният қилсам ҳам бўладими? Қайси бири саҳиҳроқ?Б) Қазоларни адо қилишда тартибга амал қилмай, иложини борича мисол учун бир кун фақат бомдод қазоларини, бошқа куни пешин, аср, шом ва хуфтон қазоларини жадвалга белгилаган ҳолда ўқисам бўладими? (жадвалимда мисол учун 1998 йил, январ ойида қазо қилинган намозларни шундай тартибда ўқиб, тўлдиргандан кейин бошқа ойнинг жадвалига ўтган ҳолда) 8. Маълумки барча исломий илмлар иложи борича устоз воситасида ўрганилади. Қуръон тиловати бўйича Аллоҳга шукрлар бўлсинким устозим бор. Улардан ёд олганларимни ўтказиб олмоқдаман. Лекин ақийда, фиқҳ ва ҳадис илмларидан устозим йўқ. Ҳозирча ўзим ҳаракат қилиб, китоблардан ўрганмоқдаман. Мен ҳам ўзимга бир устоз ихтиёр қилмоқчи эдим. Ғойибона бўлсада сизни ўзимнинг устозим деганман. Лекин орамиздаги масофанинг узоқлиги сабаб сизни суҳбатингиз менга ҳеч насиб қилмаган. Сиздан илтимос менга бир устозни ихтиёр қилишимда нималарга эътибор беришимни тушунтирсангиз. Устознинг ёши, илми ва тақвоси ҳамда илмига амал қилиши қандай билинади? Бу борада кўп бош қотирдим. Бир неча марта истихора ҳам қилдим, лекин қалбим ҳеч қайси бир ўзим танлаган устозга мойил бўлмай турибди. Сизнинг маслаҳатларингизга муҳтожман. Жавоб ва эътиборингиз учун ташаккур!\n1. Бошқа китобларда икки ниятни жамлаш ҳақида гап йўқ.Киши масжидга кириши билан фарз намозни ёки бошқа бир намозни ўқиса, ният қилмаса ҳам таҳийяти масжиднинг ўрнига кифоя қилади.2. имом бўлган одамнинг намози тўғри эмаслигини билсангиз, албатта бошқа ўқийсиз.3. Намоз ўқиётганларга халақит бўлмаса, бўлди.4. Албатта, имом домла бунга эътибор беришлари керак. Агар сиз айтганга ўхшаш ҳолат юзга келса, намоз ўқиётганлар намозларини тугатаверадилар. 5. Йўқ.6. Бу иш мақталган ишдир.7. А)Аниқ билинса, аввалги тарзда ўқиш афзал.б) Ҳар намоздан аввал ёки кейин ўша намознинг қазоларини ўқиш тавсия қилинади.8. Ўша устозликка номзод одамни атрофлича ўрганилади. Ишончли одамларлар сўралади. Кейин ихтиёр қилинади.\n21-март кимларнинг байрами?\nМаййитни қаэрда кўмиш\nРўзада флосс ва тиш тозалагич ишлатиш.


Муаммо, ечим ва маслаҳат: бу тест айнан сиз учун! - Zamin.uz\n14:53 / 14.08.2018\nМуаммо, ечим ва маслаҳат: бу тест айнан сиз учун!\nСуратда кўрсатилган белгилардан бирини танланг. Узоқ вақтдан буёт сизни қийнаб келаётган мавҳумликни аниқланг ва уни бартараф этиш ечимини билиб олинг.\n1. АРСЛОН – Қуёш нур ва бошқарув\nСиз қуёшнинг ҳомийлигида яшайсиз, жуда кучли шахссиз. Қачонлардир қўйган мақсадингиз сари олға интилябсиз ёки аллақачон унга эришиб бўлгансиз. Мақсадингизга эришиш учун жуда кўп куч сарфладингиз, энди бу асосий муаммойингизга айланди. Ҳукмронлик қилишга бўлган хоҳишингиз ва ҳаммадан аъло бўлишга интилишингиз сизни бир бурчакга тиқиб қўйди, ўзингизни гўё тузоққга тушгандек ҳис қилябсиз. Зиммангизга масъулият юкланган ва гўёки ундан қочишнинг имкони йўқдек, бу ҳолат сизга танишми? Мана шундай қўрқинчли ҳиссиётлардан қочишга ҳаракат қилябсиз. Муаммога айланган мақсад, бу ҳақиқатдан ҳам жуда қўрқинчли.\nҲаётингиз тубдан ўзгариб кетиши ва интилганингиздан қутилишга тўғри келишига тайёр туринг. Ўзингизга саволлар беринг. Охирги марта қачон ўзингизни эркин, озод ҳис қилгансиз? Ва бу қандай шароитда рўй берган? Агар ҳаётингизни янгидан бошлаш имконияти берилса, уни қандай ўзгартирган бўлар эдингиз? Барча талаб ва мажбуриятларингизни унутинг, тасаввур қилинг, ва аслида нима хоҳлашингизни тушинишга ҳаракат қилиб кўринг. Сизни ўша аҳволга солган ҳолатлар сабабини англашга уриниб кўринг. Шундай чуқур мулоҳаза билан ҳаётда нима қилишингиз кераклигини тушиб етасиз.\nБалким мақсадингиз йўлида жуда кўп хатоларга йўл қўйганингизни тушиниб етарсиз. Уларни қабул қилинг ва ўзингизни кечиринг. Ўша вақтларда шундай қарорлар қилиш зарур бўлган. Лекин ҳозир анча ақллироқсиз ва зарур пайтда йўлни бўшатиб ҳар қандай муаммони ҳал қила олишга қодирсиз.\n2. СОАТ – вақт айланаси ва муқаррарлик\nЎтмишингизда вақт тўхтаб қолишига сабабчи, қандайдир оғир ҳодиса содир бўлган. Шундан бери вақт тузоғига тушиб қолиб ҳудди туманда яшаётгандексиз. Аста-секин чўкаётганлик ёки ботқоққа ботаётганлик ҳисси сизни бўғиб нафас олишингизни қийинлаштирябди. Куч-қувватнинг йўқлиги, маҳзун ва ечимсиз якуни – зерикиш ва сукут билан кутишга олиб келябди.\nВақт – ҳаётнинг ажралмас бир қисми. У тўхтамасдан ўтиб бораётганини, ўтмиш – ўтиб кетганини қабул қилишингиз лозим. Бўлиб ўтган ишни тўғри қабул қилинг ва қўйиб юборинг. Ахир бўлиб ўтган ҳодисалар сизни янада кучли қилди-ку. Энди фақат олдинга олға юриш вақти келди.\nБугунги кун билан яшашни ва келажак учун режалар тузишни ўрганинг.\n3. ОЙ – Ҳис-туйғу ва яширин ҳақиқат\nИчингизда бўрон бош кўтарган ёки уруш кетябди. Қандайдир мавҳум нарса сизни кечалари уҳлатмайди. Қалбингизда уйғонган нарса сизни қўрқитябди ва ўйламай қилинган ҳаракатларингизга сабаб бўлябди. Ичингиздаги қайси туйғу бунга сабабчи тушинмаябсиз.\nЖуда узоқ муддат негативни қалбингиз тубида сақлаб юрибсиз. Ечимсиз, йиғилиб қолган барча саволларингизни ўйлаб олиш вақти келди. Туйғуларга ўзингизни беринг: ана шунда у сизни ичингиздан емиришни бас қилади. Англанган ва очиқ ҳис-туйғулар қалб хотиржамлиги пойдеворидир.\nТуйғуларингизни билдиришни, кўрсатишни ўрганинг. Муаммолардан сиқилиб, уларни бўғишга ҳаракат қилманг, барчаси бефойда, агар шундай қилсангиз негативликнинг ўзи сизни бўғади.\n4. КАЛИТ – шубҳа-гумон ва саволлар\nДисгармония, зерикиш ва хавотир сизни тақиб қилябди. Атрофингиздаги барча нарсадан шубҳаланасиз, қалбингиз унинг саволларига жавоб беришингизни талаб қи%D%Fбди. Ақлсизлик ва мавҳум қўрқув чарчоқга олиб келади, шунда хақиқат қидируви тўхтатилади ва сиз асабий депрессив ҳолатга тушиб қоласиз.\nЯнги дарвозаларни очиш зарур. Унинг ортидан янги ҳаёт йўллари келади. Олдинлари фақат орзу, ҳаёл қилган янги дунё, ҳаётларни кўрасиз. Қалбингиз янгиланишни, янги таъасурот ва ҳиссиётлар совға қилишингизни талаб қилябди. Одатга айланган ўз чегарангиздан ташқарига чиқишингиз зарур.\nСаёҳат қилинг. Олдинлари сизда қизиқиш уйғотган ва саргузаштларга ундаган туйғуни қидириб топинг.\n5. КАФТ – Ёвуз кучлардан ҳимоя\nБу тимсол – сиз негатив ёвуз кучлар қурбони эканингизни англатади. Ўзингиз ҳам сезаётган бўлсангиз керак, ҳаётингизда нимадир бошқача, атрофингизни ғалати одамлар ва белгилар ўраб олган, тушинарсиз ҳодисалар рўй берябди. Сиз асирсиз, қалбингиз озодликка чиқиш учун тинмай ҳаракат қилябди.\nКафт – негативдан қутулиш имконияти белгиси. Ҳатто энг қўрқинчли дамларда ҳам озодлигингиз ёлғиз ўзингизга боғлиқ. Хотирангиздан қачонлардир ожизлик кўрсатган вақтингизни қидириб топинг – айнан у муаммоларингиз сабабчиси. Ўзингиздаги ўша ожизликни кечишни уддасидан чиқинг – бу озодликга чиқиш учун биринчи қадам бўлади.\nҲозир сизга кўпроқ бўш вақт керак бўлади. Қўлдан чиқарилган куч-қувватни қайта тиклаш учун уни тўлақонли ҳордиқ чиқаришга сарфлашингиз талаб этилади.\nБизнинг дунёимиз биз ўйлаганчалик оддий эмас. Базан оддийгина бир белги бутун бир ҳаётимизни ўзгартириб юборишга қодир. Тестдан ўтиб, қалбингизга нима кераклигини билиб олинг. “Замин” янгиликларини “Инстаграм”да кузатиб боринг\n16-10-2019, 13:55, Ҳаёт тарзи\nҚўнғироқлардан бирини танланг ва эътиборга қанчалик лойиқлигингизни билиб олинг\n25-10-2018, 19:53, Ҳаёт тарзи\nЮраклардан бирини танланг ва қанчалик романтик эканингизни билиб олинг\n23-10-2018, 15:45, Ҳаёт тарзи\nСуратдаги ётоқхоналардан бирини танланг ва ўзингизга номаълум жиҳатларингизни билиб олинг\n10-10-2018, 13:56, Ҳаёт тарзи\nУккилардан бирини танланг ва ўз ички дунёнгиз ҳақида билиб олинг\n24-09-2018, 16:53, Ҳаёт тарзи\nЎз картангизни танланг ва яқин келажакда сизни нима кутаётганини билиб олинг!\n24-08-2018, 22:12, Ҳаёт тарзи


Машҳур аниматор Умар Моманидан эксклюзив интервью » Ўзбекистон янгиликлари – Zamin.uz\n01-07-2016 | 20:53\nZAMIN.UZ / Спорт / 01 Июл 2016 года803\nМашҳур аниматор Умар Моманидан эксклюзив интервью\nMungzMedia портали мухбири машҳур карикатурачи рассом Умар Моманидан эксклюзив интервью олди. Иорданиялик аниматор ушбу йўналишга кириб келиши, ўзининг ёқтирган қаҳрамонлари ва келажакдаги режалари ҳақида гапириб берди. Эътиборингизга ана ўша интервьюни ва Моманининг янги ижод намуналарини тақдим этамиз.— Аниматор ва карикатурачи рассом бўлишингизга нима туртки берган?— Мики Маус, Папай, Том ва Жерри каби мультқаҳрамонлар болалигимдан менинг энг яхши дўстларимдир. Шу мультфильмларни кўрар эканман, улар реал ҳаётда бор деб ўйлаганман. Кейин ота-онам шунчаки мультфильм эканини айтишгач, мен ҳам шундай аниматор бўламан, деб қарор қилганман.— Сиз Goal портали билан ишлайсиз. Дунёга машҳур брендлар қиёфасини чизишда ортиқча босимни сезмайсизми?— Мен азалдан анимация ва футбол ишқибозиман. Goal портали эса бу икки йўналишни бирга олиб боришим учун яхши имконият тақдим этди. Бошида маҳаллий ва халқаро миқёсда фаолият юритиш бироз қийин бўлди. Омманинг футбол карикатураларга нисбатан реакцияси мени озроқ босим остида ушлаб туриши аниқ эди ва эътирозу танқидларни қабул қилишга тайёр эдим.— Чизишни бошлаганингиздан кейин энг яхши ва ёмон нарса нима бўлган?— Энг яхши нарса — ўзим ҳузурланадиган ишим билан машғуллигим бўлган. Энг ёмони эса футболчиларнинг мунтазам равишда соч турмакларини ўзгартириши эди. Чунки уларнинг қиёфасини чизишда қийналардим.— Бу ишни бошлаганингизда нималардан ёки кимлардан илҳом олгансиз?— Карикатура мавзуларини футбол янгиликлари, тарихий воқеалар, мусиқа, фильмлардан илҳомланиб топардим. Шуни ҳам алоҳида қайд этишим керакки, Goal порталидаги ҳамкасбларим янги ғоялар тақдим этишда анча фаоллик кўрсатишган.— Дизайнерлар, аниматорлар, рассомлар, иллюстратор ва ҳоказолар ўзларидан кўра яратган ишлари машҳурроқ деган иборага қандай қарайсиз?— Ҳа, бу бор гап. Баъзида карикатура муаллифини унутиб ҳам қўйишади. Менимча, одамлар карикатураларни яхши кўришади ва кўпинча унинг муаллифига эътибор беришмайди. Анимация саноатида анимация аниматордан кўра кўпроқ машҳурлик олиб келади.— Анимация чизишдан бошқа бирор машғулотингиз борми? Масалан, спортга қизиқасизми?— Спорт билан шуғулланишга интиламан, аммо вақт йўқ. Мен кўпроқ рок йўналишидаги мусиқаларни ёқтираман. Франк Саппа, Давид Боуи ва Лоу Риднинг ашаддий ишқибозиман. Афсуски, улар оламдан ўтиб кетишган.— Сизга энг ёққан анимация қаҳрамони қайси?— Папай — менинг энг севимли образим. Бу образ ўзига хос тарзда яратилган.— Ҳозирда етишиб чиқаётган ёш аниматорларга қандай маслаҳатлар бера оласиз?— Яхши аниматор бўлиш учун ҳар куни кўпроқ чизиш, машқ қилиш ва маҳоратини ошириб бориш жуда муҳим. Шунингдек, анимация тарихини, унинг ривожланиш босқичларини пухта ўрганиб, ўзлаштириш керак.— Сўнгги савол: келажакдаги режаларингиз қандай?— Қисқа метражли анимацион фильм ва комик китоб яратишни режа қилиб юрибман. Унинг ичида, албатта, спорт мавзуси ҳам бўлади.Манба: telegraf.uz


Германия ва Италия ҳарбийлари Афғонистонни тарк этишди - 30.06.2021, Sputnik Ўзбекистон\nНАТО альянсининг икки давлати Афғонистондан қўшинларни олиб чиқиш жараёнини якунлаганлигини эълон қилди. 30.06.2021, Sputnik Ўзбекистон\nТОШКЕНТ, 30 июн — Sputnik. Германия Мудофаа вазири Аннегрет Крамп-Карренбауэр ўз баёнотида охирги немис ҳарбийлари деярли 20 йиллик ҳарбий хизматдан сўнг 29 июн сешанба куни Афғонистонни тарк этганини айтди.Италия ҳам Афғонистондан қўшинларини олиб кетганлигини маълум қилди. Италия мудофаа вазири Лоренсо Герини қўшинларни олиб чиқиш жараёни ҳақида гапирди.Германия Афғонистонда 1100 нафарга яқин ҳарбийси бор эди, уларнинг аксарияти Балх вилояти маркази Мозори Шарифда жойлашган эди.Сўнгги йилларда Афғонистонда Италия 50 минг аскари ҳарбий хизмат ўтаган. Улар Афғонистоннинг Ҳирот вилоятида жойлашган.Афғонистонда Германия 59 кишини, Италия эса 53 кишини йўқотган.\nнато, афғонистон, германия, италия\nНАТО альянсининг икки давлати Афғонистондан қўшинларни олиб чиқиш жараёнини якунлаганлигини эълон қилди.\nТОШКЕНТ, 30 июн — Sputnik. Германия Мудофаа вазири Аннегрет Крамп-Карренбауэр ўз баёнотида охирги немис ҳарбийлари деярли 20 йиллик ҳарбий хизматдан сўнг 29 июн сешанба куни Афғонистонни тарк этганини айтди.\nИталия ҳам Афғонистондан қўшинларини олиб кетганлигини маълум қилди. Италия мудофаа вазири Лоренсо Герини қўшинларни олиб чиқиш жараёни ҳақида гапирди.\nГермания Афғонистонда 1100 нафарга яқин ҳарбийси бор эди, уларнинг аксарияти Балх вилояти маркази Мозори Шарифда жойлашган эди.\nСўнгги йилларда Афғонистонда Италия 50 минг аскари ҳарбий хизмат ўтаган. Улар Афғонистоннинг Ҳирот вилоятида жойлашган.\nАфғонистонда Германия 59 кишини, Италия эса 53 кишини йўқотган.


17:48 / 22.02.2018 2404 pdf Ўқиш режими + -\nҚуръон ҳамма замон ва макондаги инсонларни ҳам бу дунё, ҳам у дунё саодатига ҳидоят қилади. Инсон ҳаётининг ҳамма соҳаларида уни энг тўғри йўлга йўллайди. Қуръони Карим ҳидояти ақийда, эътиқод, маънавият, қадрият, руҳоният, мафкура бобидаги энг тўғри ҳидоятдир.\nҚуръони Каримдан ўзга тўғри йўлга ҳидоят қилувчи ҳеч бир китоб, мафкура, тузум ва дастур йўқдир. Фақат Қуръони Каримгина энг тўғри йўлга ҳидоят қила олади. Чунки борлиқни яратган Зот ҳам, борлиқда инсонни Ўзининг халифаси қилиб яратган Зот ҳам Аллоҳдир. Борлиқ Аллоҳнинг махлуқи, инсон Аллоҳнинг бандаси, Қуръон эса Аллоҳнинг дастури. Аллоҳ Ўзи яратган бандасини Ўзи яратган борлиқда Ўзи нозил этган Китобига амал қилиб яшасагина, икки дунё саодатига эриштиради. Аллоҳ яратган борлиқда Аллоҳ яратган инсон Аллоҳ нозил қилган Қуръондан ўзга энг тўғри йўлга ҳидоят қилувчи нарсани икки дунёда ҳам топа олмайди. Шу билан бирга, Қуръони Карим\nАлбатта, охиратга иймон келтирмайдиганларга – ўшаларга аламли азобни тайёрлаб қўйдик.\nИймонсизлик тўғри йўлдан адашишдир. Тўғри йўлдан адашганлар ҳеч қачон мақсадларига ета билмайдилар. Аввало, бу дунёда мақсадга эриша олмайдилар. Чунки уларнинг иймони йўқ, энг тўғри йўлга ҳидоят қилувчи Қуръони йўқ. Шунингдек, охиратда ҳам мақсадларига эриша олмайдилар. Бу ҳам иймонлари йўқлиги, энг тўғри йўлга ҳидоят қилувчи Қуръонлари йўқлигидандир. Натижада улар ўзларини турли йўлларга урадилар. Ҳавойи нафслари айтган кўйларга тушадилар. Ўзларига нима фойда ва нима зарарлигини билмай, турли ҳолатларга гирифтор бўладилар.\n17:36 / 22.02.2018 2973\n17:49 / 22.02.2018 2304\n2199 14:30 / 15.06.2019\n4459 16:02 / 16.11.2018\nАбу Мусо розияллоҳу анҳудан ривоят қилинади.Абу Толиб Шом томон чиқди. У билан қурайш шайхлари ичида Набий соллаллоҳу алайҳи васаллам ҳам бор эдилар. Роҳибнинг давоми...\n2580 17:00 / 18.02.2019\n1872 16:00 / 12.07.2019


SIPRI маълумотларига кўра, 2021 йилда жаҳон мудофаа харажатлари тарихда биринчи марта 2 триллион доллардан ошди. Ҳарбий бюджет бўйича Россия дунёда АҚШ, Хитой, Ҳиндистон ва Буюк Британиядан кейин бешинчи ўринда туради.\n2021 йилда жаҳон ҳарбий харажатларининг умумий миқдори рекорд даражага етди. Стокҳолм тинчликни ўрганиш халқаро институти (SIPRI) маълумотларига кўра, тарихда биринчи марта у 2 триллион доллардан ошиб, 2 113 миллиард долларни ташкил қилди. 2021 йилда энг кўп ҳарбий харажатларга эга бўлган давлатлар АҚШ, Хитой, Ҳиндистон, Буюк Британия ва Россия бўлиб, улар биргаликда глобал харажатларнинг 62 фоизини ташкил қилади.\nҚўшма Штатлар мудофаа харажатлари энг кўп бўлган мамлакатлар рейтингида етакчи бўлиб қолмоқда: 2021 йилда, SIPRI маълумотларига кўра, бу мамлакатда мудофаа харажатлари 801 миллиард долларни ташкил қилган, бу 2020 йилга нисбатан 1,4 фоизга кам.\nСўнгги ўн йил ичида АҚШ ҳарбий тадқиқотлар ва ишланмаларга кўпроқ сармоя киритди, бу 2012 ва 2021 йиллар оралиғида 24 фоизга ўсди, шу билан бирга қурол сотиб олиш учун маблағ 6,4 фоизга камайди.\n«Сўнгги ўн йил ичида илмий-тадқиқот ва ишланмаларга сарфланган харажатларнинг ортиши АҚШнинг янги авлод технологияларига кўпроқ эътибор қаратаётганидан далолат беради», дейди SIPRI’нинг ҳарбий харажатлар ва қурол-яроғлар бўйича дастури аъзоси Александра Маркштайнер. - АҚШ ҳукумати Америка армиясининг стратегик рақобатчилардан технологик устунлигини сақлаб қолиш зарурлигини бир неча бор таъкидлаган».\nSIPRI рейтингида иккинчи ўринни мудофаа бюджетини 27 йил давомида узлуксиз ошириб келаётган Хитой эгаллаб турибди. 2021 йилда Пекин ўз армиясини қуроллантириш ва модернизация қилиш учун тахминан 293 миллиард доллар сарфлаган, бу 2020 йилга нисбатан 4,7 фоизга ва ўн йил аввалгидан 72 фоизга кўп.\nШу билан бирга, SIPRI рейтингидаги бошқа жаҳон етакчиларидан фарқли ўлароқ, мудофаа харажатларининг Хитой ялпи ички маҳсулоти ҳажмига нисбатан улуши ўсмади, аксинча, 0,1 фоиз пунктга камайди – ЯИМнинг 1,7 фоизигача. Бу Хитой ялпи ички маҳсулоти 2020 йилда нафақат пасаймагани, балки аксинча, 8,4 фоизга ўсгани билан боғлиқ, дея таъкидлайди ҳисобот муаллифлари.\nХитойнинг 2021 йилги ҳарбий бюджети 2025 йилгача бўлган 14-Беш йиллик режанинг биринчи йилига тўғри келди. Аэрокосмик, денгиз ва янги технологиялар каби соҳаларда ҳарбий ва фуқаролик илмий-техникавий ҳамкорликни мустаҳкамлаш унинг асосий йўналишларидан бири бўлади.\nРўйхатда учинчи ўринни Ҳиндистон эгаллади. 2021 йилда Деҳлининг ҳарбий харажатлари 0,9 фоизга ошиб, 76,6 миллиард долларга етди.\nSIPRI рейтингида тўртинчи ўринни эгаллаган Буюк Британиянинг ҳарбий харажатлари 2021 йилда 68,4 миллиард долларни ташкил қилди. Ўтган йилга нисбатан улар 3 фоизга, 2012 йилга нисбатан эса 3,7 фоизга ошган. Ўтган йили Британиянинг ҳарбий харажати ялпи ички маҳсулотнинг 2,2 фоизини ташкил этди, бу эса мамлакатга НАТО олдидаги мажбуриятларини бажариш ва ялпи ички маҳсулотнинг камида икки фоизини мудофаага сарфлаш имконини берди.\nРоссия мудофаа харажатлари бўйича дунё етакчилари бешлигини якунлаб берди. 2021 йилда мамлакат мудофаа учун 65,9 миллиард доллар сарфлади, бу ўтган йилга нисбатан 2,9 фоизга кўп. SIPRI ҳисоботида қайд этилишича, 2021 йилда ҳарбий харажатларнинг ошиши Украина билан чегарада Россия қўшинларининг тўпланиши фонида юз берди.\n«2021 йилда ҳарбий бюджетнинг ўсишига нефть ва газ сотишдан тушган юқори даромадлар сабаб бўлди. 2016-2019 йилларда Россия ҳарбий харажатлари энергия нархининг пастлиги ва 2014 йилда Қримнинг Россия томонидан аннексия қилинишига жавобан киритилган санкциялар натижасида камайди», - дейди SIPRI ҳарбий харажатлар ва қурол ишлаб чиқариш дастури директори Люси Беру-Судро.\n2021 йилда Россия ҳукумати мамлакат умумий ҳарбий харажатларининг қарийб тўртдан уч қисмини ташкил қилувчи ва операцион харажатлар ҳамда қурол сотиб олишни молиялаштиришни ўз ичига олувчи бюджетнинг «миллий мудофаа» бандини қайта кўриб чиқди, Якуний кўрсаткич 48,4 миллиард долларни ташкил этди, бу 2020 йил охиридаги бюджетдан 14 фоизга кўп.\n2014 йилда Россия Қримни аннексия қилганидан кейин Украинанинг ҳарбий харажатлари кескин ошди. 2014-2021 йилларда Украина ҳарбий бюджети 72 фоизга, 2012 йилдан бери эса 142 фоизга ўсган. Ушбу ўсиш тенденцияси 2021 йилда тўхтади, ўшанда Украинанинг ҳарбий харажатлари 8,5 фоизга қисқариб, 5,9 миллиард долларни ташкил этди (ялпи ички маҳсулотнинг 3,2 фоизи).\nУмумий ҳарбий бюджети 56 миллиард доллар бўлган Германия SIPRI рейтингида 7-ўринда турибди: бу миқдор мамлакат ялпи ички маҳсулотининг 1,3 фоизини ташкил қилади. 2020 йилга нисбатан ҳарбий харажатлар 1,4 фоизга камайди. Россиянинг Украинага бостириб кириши ортидан Германия ҳукумати яқин йилларда ҳарбий харажатларни ошириш ниятида эканлигини маълум қилди.\n09:47 / 30.03.2022


Саудиялик ишбилармон юртимизда фармацевтика корхонаси қурмоқчи - Халқ сўзи\n07:15 07 Март 2019 Иқтисодиёт\nАр-Риёд шаҳридаги элчихонамиз Саудия Арабистони Подшоҳлигининг бир қатор компаниялари вакилларининг юртимизга амалий ташрифларини доимий равишда уюштириб келяпти.\nЖумладан, фармацевтикага ихтисослаштирилган “Башаир ал-Дава” компанияси раиси Мазен ал-Башир ҳамда ушбу компания кузатув кенгаши аъзоси шайх Муҳаммад ал-Башир жорий йилнинг февраль ойида Хоразм вилоятида бўлди. Унинг якунлари бўйича “Дунё” ахборот агентлигига берган интервьюсида Мазен ал-Башир Ўзбекистоннинг инвестицион жозибадорлиги йил сайин ошиб бораётганини алоҳида эътироф этди.\n— Хоразм вилояти бўйича ўтказилган тақдимот бизга ҳудуднинг инвестицион, савдо ва туризм салоҳияти ҳақида батафсил маълумот олиш имконини берди, — дейди “Башаир ал-Дава” компанияси раиси. — Компаниямиз Ўзбекистонда фармацевтика корхонасини қуришни режалаштиряпти. Сабаби, юртингизда ушбу соҳа ривожига алоҳида эътибор қаратиляпти. Биз замонавий технологияларни жорий этиш орқали иш бошлаймиз. Шунингдек, талабалар учун тренинглар ташкил қилиб, уларнинг тажрибасини ошириш масаласини кўриб чиқмоқдамиз.\nЎзбекистонга ташрифи доирасида меҳмонлар вилоятдаги бир қатор завод ҳамда фабрикалар фаолияти билан танишиб, Урганч ва Хива шаҳарларининг диққатга сазовор жойлари, тарихий обидаларини зиёрат қилдилар.\n— Буюк алломалар ал-Хоразмий, ал-Беруний, аз-Замахшарий яшаган манзилларни ўз кўзимиз билан кўриш ҳар биримиз учун улкан орзу эди, — дейди Мазен ал-Башир. — Ислом маданияти ўчоғи Ўзбекистон замини эканига яна бир бор амин бўлдим. Биз Хивадаги кўҳна минора ва биноларни кўриб, ҳайратда қолдик. Фикримча, бундай гўзаллик ва бойликни жаҳонга янада кенг намойиш қилса, арзийди. Албатта, сайёҳларни жалб этишга кўпроқ эътиборни қаратиш керак ва биз ҳам бунга ўз ҳиссамизни қўшиш истагидамиз.


Ўн йил илгари башорат қилиш мумкин бўлмаган воқеалар » Скачать музыку бесплатно новинки музыки 2016-2017\nОдамзодга келажакни ўзича тасаввур қилиш ва шу аснода хулосалар чиқариш каби ўзига хос хусусият бор. Ер юзида жуда кўплаб китоблар борки, уларда битилган фараз ва тахминлар дастлаб хаёлот мевасидек туюлган, вақти келиб эса улардаги битиклар амалга ошган. IT-соҳасида ҳам кўп нарсаларни тахмин қилиш мумкин, ҳаттоки, айрим йирик компанияларда келажакни тахмин қилиш билан шуғулланувчи ходимлар ҳам фаолият юритишади. Вақти келиб уларнинг тахминлари амалга ошади. Бироқ ушбу соҳада айрим фактлар борки, улар ҳақида ўн йил илгари ҳеч ким тасаввур ҳам қила олмаган. Қуйида 2004 йили тахмин қилиш мумкин бўлмаган, лекин ҳозирги кунда юз берган воқеа-ҳодисалар ҳақида сўз боради. 1. “Nokia”нинг бозорни тарк этиши “Nokia”нинг муваффақият чўққисига чиққан даври 2007 йилга тўғри келади (ўшанда у бозорнинг 60 фоизини эгаллаганди). Ҳаттоки олис 2004 йилда ҳам компания ишлаб чиқарган телефонларнинг бозори чаққон эди. Бу гигант компаниянинг келажаги ҳақида ҳеч ким салбий тахмин билдира олмасди. Бироқ ҳозирда компания бренди билан биргаликда “Microsoft” томонидан сотиб олинган. Энди “Nokia” бренди остидаги смартфонларни эмас, “Microsoft Lumia” смартфонларини кўрамиз. 2. “Philips”нинг телевизорлар бозоридан кетиши Голландиянинг “Philips2 компанияси ўтган асрнинг 30-йилларидан, аниқроғи, 1928 йилдан телевизор ишлаб чиқариш билан шуғуллана бошлаган, 1946 йилдан эса телеэфирни бошлаган. “Philips” кўп нарсаларда биринчи бўлган: 1963 йили магнитофон кассетасини ишлаб чиқарган, 1980 йили “Sony” билан ҳамкорликда компакт-дискни тақдим этган, 1995 йили эса DVD стандартини ишлаб чиққан. Телевизорлар соҳасида ҳам компания узоқ йиллар давомида юқори сифатли телевизорлар ишлаб чиқарди. 2013 йилнинг январида “Philips” маиший электроника бозоридан кетишини ва бизнесининг бу йўналишини Япониянинг “Funai” компаниясига сотишини эълон қилди. “Philips” бренди остидаги телевизорлар ҳозирда Хитойнинг “TP-Vision” компанияси томонидан ишлаб чиқарилмоқда. “Philips” мазкур соҳада катта зарар кўргач, шу қарорга келди. Афсонавий телевизорлар ишлаб чиқаришнинг 85 йиллик тарихи шу тарзда ниҳоясига етди. 3. “IBM”нинг компьютерлар ишлаб чиқаришдан воз кечиши “IBM” корпорацияси илк шахсий компьютер ишлаб чиқарувчиларидан бири ҳисобланади (у 1981 йилда “IBM PC” компьютерини ишлаб чиқарган) ва узоқ вақт давомида оммабоп бўлиб келган “ThinkPad” ноутбуклари ва “ThinkCentre” компьютерларини муваффақият билан сотган. 2004 йилга келиб “IBM” компьютерлари сотуви пасайиб кетди, у “Dell” ва “Hewlett-Packard” билан рақобатлаша олмади. Раҳбарият бизнеснинг бу қисмидан воз кечишга қарор қилди. Оқибатда компьютер ишлаб чиқариш бўлинмаси Хитойнинг “Lenovo” компаниясига сотиб юборилди. 4. “Sony”нинг “VAIO” ноутбуклари ишлаб чиқарилишининг тўхтатилиши Компьютерлар мавзусида сўз кетганда “Sony VAIO”ни эсламасликнинг иложи йўқ, чунки ушбу бренд остида ноутбук ва компьютерлар ишлаб чиқарилган. “VAIO”нинг дастлабки моделлари 1996 йилда сотувга чиққан бўлиб, улар кичик ҳажми, енгиллиги ва узоқ ишлаши билан ажралиб турарди. Ноутбуклар сифатли хомашёдан тайёрланганлиги билан ҳам аҳамиятли эди. Кейинги йилларда “Sony”нинг электроника билан боғлиқ фаолияти даромад ўрнига зарар келтирди. Шунинг учун шу йилнинг февраль ойида компания “VAIO” компьютерлари ишлаб чиқаришни тўхтатишини ҳамда “VAIO” бўлинмаси “Japan Industrial Partners” (JIP) фондига сотилганини эълон қилди. 5. Телефонларнинг фотосурат олиш учун асосий воситага айланиши 2004 йилда ҳар қандай рақамли фотоаппаратнинг сотуви чаққон эди. Юқори сифатли суратларни фақат улар ёрдамида олиш мумкин эди. Ўша пайтларда мобиль телефонларнинг фотокамераси фотоаппаратларнинг камераси билан рақобатлаша олмасди. Ҳозир эса телефонларнинг камераси шу даражада мукаммаллашдики, улар анча-мунча рақамли фотоппаратнинг “белини синдиради”. 6. “Apple” ўзининг асосий даромадини смартфонлар сотувидан топиши “Apple” компанияси узоқ вақт давомида фақат компьютер ва ноутбуклар ишлаб чиқарди ва 2000 йилга келиб маҳсулотлар кўламини кенгайтирди. 2004 йили компания “iPod” портатив плеерлари сотувини амалга оширди, “iTunes Store” онлайн-магазинини ишга туширди. Дастлабки “iPhone” смартфони 2007 йили сотувга чиқди. У тез орада бутун дунёда оммалашиб кетди. Ҳозирда “Apple” даромадининг асосий қисмини смартфонлар сотувидан олади. Сўнгги маълумотларга кўра, “Apple” смартфонлар сотиш бўйича “Samsung”дан кейин иккинчи ўринда туради. 7. Ноутбукларга нисбатан планшетларнинг кўпроқ сотилиши Биз ҳозирда планшет, деб атайдиган буюмга ўхшаш қурилмани яратишга 1968 йилда “Xerox PARC” компаниясининг тадқиқот бўлинмасида уриниб кўришганди. “ Dynabook” деб аталувчи прототип прототиплигича қолиб кетган. 1993 йилдан бошлаб кўплаб компаниялар бу йўналишда иш олиб боришди. 2009 йили “Apple iPad” сотувга чиққач, планшетлар оммавийлаша бошлади. Савдо тармоқлари маълумотларига қараганда, 2013 йилнинг 3-кварталида планшет савдоси ноутбуклар савдосини ортда қолдирган. 8. Видеотанишувлар хизмати учун мўлжалланган сайтнинг энг оммабоп “телевидение”га айланиши “YouTube” дунёда энг машҳур ва оммабоп видеохостинг хизмати ҳисобланади. Унга кунига 4 млрд. киши киради. Айтишларича, ушбу хизматни “PayPal” компаниясининг уч нафар собиқ ходими ташкил этган. Улар кечки зиёфатда учрашмоқчи бўлишади. Улардан бири зиёфатга бора олмайди, икки дўст эса зиёфат жараёни ҳақида видеорепортаж орқали ўртоқлашишни хоҳлашади. Шу тарзда видеороликлар алмашиш хизматининг лойиҳаси яратилади, бундан олдин эса видеотанишувлар хизмати лойиҳаси мўлжалланаётганди. 2005 йилда ташкил этилган “YouTube” 2006 йили 1,65 млрд. долларга сотилди. 9. Оддий интернет сервисининг миллиард долларга сотилиши Ҳозирда жуда оммалашган фотосуратлар алмашиш хизмати бўлган “Instagram” 2010 йили “Burbn” деб аталувчи бошқа бир сервисдан пайдо бўлган. Лойиҳа билан дастлаб икки киши шуғулланган, 2011 йилнинг августида жамоа беш кишига етган. Сервис такомиллашиб борар, лекин уни яратган муаллифларнинг келажак учун ҳеч қандай аниқ режалари йўқ эди. Хештеглар, фильтрлар пайдо бўлди, “Android” тизими учун мўлжалланган версияси ҳам яратилди (дастлаб фақат “iOS” учун эди). 2012 йилда эса “Facebook” “Instagram”ни бир миллиард долларга сотиб олди. Шундан сўнг ушбу сервисда кўплаб ўзгаришлар юз берди, ижтимоий тармоқлар орасида муносиб ўрин эгаллади, молиявий аҳволи яхшиланди. 2013 йили унда видероликлар жойлаш имконияти пайдо бўлди. 10. Оммавий равишда таомларнинг суратга олиниши “Instagram”нинг оммалашиши натижасида таомларнинг суратини жойлаш урфга айланди. Ижтимоий тармоқларда таомларнинг суратини жойлайдиган фойдаланувчиларни психологлар “фудстаграмерлар” деб атай бошлашди. Қатор ресторан ва кафелар “фудстаграминг”дан реклама мақсадларида фойдалана бошлашди. 11. Миллиард нафар фойдаланувчиси бўлган илк сайтнинг 20 ёшли талаба томонидан яратилиши “Facebook” ижтимоий тармоғи 2004 йилда Гарвард университети талабаси Марк Цукерберг ва унинг ҳамхоналари томонидан яратилган. Цукерберг ўшанда 20 ёшда эди. Сайт дастлаб Гарвард талабалари учун мўлжалланганди, 2006 йили эса барча фойдаланувчилар учун кириш имконияти очилди. 2007 йили Марк Цукерберг дунёдаги энг ёш миллиардерга айланди. 2014 йилнинг июль ойи ҳолатига кўра, “Facebook”да 1,32 млрд. нафар фойдаланувчи рўйхатдан ўтган. “Facebook” миллиарддан ошиқ фойдаланувчиси бўлган илк сайтдир. 12. “Google”нинг роботехника компаниясига айланиши 10 йил илгари “Google”ни ҳамма йирик қидирув тизими деб билар, бу компаниянинг дунёда энг оммабоп мобиль операцион тизимини яратиши ва турли соҳаларда иш олиб бориши ҳеч кимнинг хаёлига келмаганди. Компания ҳозирда симсиз интернет тармоқларидан тортиб робототехника фаолияти билан ҳам шуғулланмоқда. Роботлар билан шуғулланишнинг фаол ташаббускори “Google”нинг “Android” бўлинмаси собиқ раҳбари Энди Рубин бўлади. Компания ҳозирда робот техникаси билан шуғулланувчи “Boston Dynamics”, “Meka Robotics”, “Bot & Dolly”, “Holomni”, “SCHAFT Inc.”, “Redwood Robotics”, “Industrial Perception Inc.” ва “Autofuss” компанияларининг эгаси ҳисобланади. “Google” ҳатто роботлашган автомобиль прототипини ҳам намойиш этиб улгурди. 13. “Sony”нинг фотокамералар ишлаб чиқарувчи энг йирик компанияга айланиши “Sony” 1996 йилдан бери рақамли фотокамералар ишлаб чиқараётган бўлса-да, уни бу бозорда жиддий сотувчи, деб аташ қийин эди. Ҳаммаси 2006 йилдан бошлаб ўзгариб кетди. 1928 йилда фаолият бошлаган Япониянинг “Minolta” компанияси ушбу соҳада бой тажрибага эга бўлса ҳам, 2000 йилдан кейин ишлари юришмай қолди. Компания босмахона, оптика, ўлчов ва тиббиёт маҳсулотлари ишлаб чиқариш учун “Konica” компанияси билан бирлашди, фототехника бўлимини эса сотишга қарор қилди. 2006 йили “Minolta” фотобизнес йўналишини “Sony”га сотди ва “Sony” бундан унумли фойдаланди. Ҳозирда “Sony” дунёдаги энг йирик фотоаппаратлар ишлаб чиқарувчи компаниялардан бири ҳисобланади. 14. Ўйинлар ёки маҳсулотлар ишлаб чиқаришни фойдаланувчиларнинг ўзи молиялаштириши 1997 йили Британиянинг “Marillion” гуруҳи мухлислари гуруҳнинг мусиқий сафарини молиялаштириш учун интернет-кампания ташкил этишди ва керакли маблағни йиғиб беришди. Шу тарзда “краудфандинг” деб аталувчи молиялаштириш тури юзага келди. 2000-2001 йилларда артистлар учун “ArtistShare” деб номланган краудфандинг платформаси пайдо бўлди. Ҳозирда “IndieGoGo” ва “Kickstarter” краудфандинг платформалари ривожланган бўлиб, улар мусиқадан тортиб турли ўйинлар ва гаджетлар учун маблағ йиғишади. Истаган киши ўзига ёққан лойиҳа учун ўзи истаган миқдордаги маблағни ўтказиши ва молиялаштирган маҳсулотини арзон нархда биринчилардан бўлиб олиши мумкин. 15. “Internet Explorer”нинг энг оммабоп браузерлар учлигига ҳам кира олмаслиги Бир пайтлар “Microsoft Internet Explorer” ўзининг секин ишлаши ва айрим саҳифаларни тўлиқ кўрсата олмаслигига қарамасдан, фойдаланувчилар орасида энг кўп ишлатиладиган браузер ҳисобланарди. Тўғрироғи ўн йил олдин шундай эди. Бугунги кундаги статистикага қараганда, “IE” браузерлар рўйхатида дастлабки учликка ҳам кира олмаган. Ҳозирда “Google Chrome” браузери етакчиликни ўз қўлига олган бўлиб, айрим ҳазилкашлар “Internet Explorer”ни “Chrome”ни юклаб олиш учун керак бўладиган дастур дейишади. 16. Ўйинларнинг бепул бўлиши, лекин уларни ўйнаш учун пул тўланиши Бугунги кунда комьютер ўйинларига асир бўлмаган инсонни топиш қийин. Ҳозирда шундай турдаги ўйинлар ҳам борки, улар шартли бепул - “Free-to-play” (F2P) деб аталади: ўйин бепул тарқатилади, лекин ўйин ичида нималарнидир пулга сотиб олиш керак бўлади. Айрим ўйинларда пул ишлатмасдан кейинги босқичга ўтиш амримаҳол. “Freemium” деб аталадиган ўйин турларида эса ўйиннинг чекланган версияси бепул бўлади, тўлиқ версиясини ўйнаш учун эса фойдаланувчи пул тўлаши лозим (Warhammer Online, EverQuest, World of Warcraft). 17. Экран диагонали олти дьюм бўлган қурилмаларнинг телефон деб аталиши Ўн йил илгари смартфон ва коммуникаторлар орасида сезиларли фарқ бор эди: смартфонлар оддий мобиль телефонга ўхшар, ўрнатилган иловалар ёрдамида бир қанча вазифаларни бажарарди. Коммуникаторлар эса телефон вазифасини ҳам бажарувчи чўнтак компьютери ҳисобланарди. Ҳар қандай ҳолатда ҳам уларнинг экрани диагонали 3,5-4 дьюмдан ошмасди. Орадан ўн йил ўтгач, “коммуникатор” атамаси истеъмолдан чиқиб кетди, экран диагоналлари эса катталашди. Телефон вазифасини ҳам бажара олувчи, экрани 7 дьюм бўлган планшетлар ва 6 дьюм экранли смартфонларнинг пайдо бўлиши бу қурилмалар ўртасидаги чегарани йўққа чиқарди. 2011 йилда 5 дьюмли “Dell Streak” планшет деб сотилган бўлса, 2013 йилда 6,4 дьюм экранли “Sony Xperia Z Ultra” смартфон сифатида бозорга чиқарилди. 18. Ишлаш учун битта браузернинг етарли бўлиши Ўтган ўн йил давомида интернетнинг тезлиги шу қадар ошдики, фаолиятнинг кўплаб турлари интернетга кўчди. Ҳозирда кўплаб онлайн-дастурлар мавжуд бўлиб, бир пайтлар бу дастурларда бажариладиган амалларни фақатгина “MS Office” ёки “Photoshop” орқалигина бажариш мумкин эди. Биргина “Chrome OS” тизими ўрнатилган хромбуклар ёрдамида интернетга уланган фойдаланувчи ҳеч қандай дастур ўрнатмасдан ҳам керакли ишини интернет браузер орқали бажариши мумкин. Вақти келиб, одамлар маълумотларни комьютер хотирасида эмас, интернетда сақлашлари урф бўлса ажаб эмас. Manba: xabardor.uz


Skoda электр спорткари яратмоқчи\n19:22 / 22.05.2017\nSkoda компанияси электр спорткари яратишни режалаштирмоқда. Бу ҳақда Auto Express компаниянинг янги ишланмалар ва тадқиқотлар бўлими раҳбари Кристиана Штрубега асосан хабар берди. Айтилишича, янги спорткар учун илҳом манбаи сифатида 110 R Coupe классик модели асос бўлиб хизмат қилади.\n110 R Coupe модели 1970 йилларда ишлаб чиқарилган. У орқа узатмали ва орқа моторли автомобиль бўлган бўлиб, 1,1 литрли, қуввати тахминан 60 от кучига эга “тўртталик” билан жиҳозланган. Замонавий моделда ҳам электромотор орқа ўқда ўрнатилиши мумкинлиги айтилмоқда.\nКутилишича, янгилик Skoda бешта электрокари оиласига киради, улар 2025 йилга қадар бозорга чиқиши лозим. Тахминларга кўра, илк шундай машинага Citigo (2019 йилда намойиш этилади) компакт-карнинг электр нусхаси айланади. Шундан сўнг Vision E прототипи серияли варианти чиқади, кейин эса янги йўлтанламас ва энг охирги бўлиб – спорткар тақдим этилади.\n«Шкода» электрокарлари 500 километр масофага қадар юришига умид қилмоқда.\nДания ўз спорткарларини ишлаб чиқаради\nSkoda’дан янги йўлтанламас\nSkoda'дан янги йўлтанламас-купе


UFF.uz'да Анвар Ал-Ғози «Лацио»га ўтиши мумкин\nАнвар Ал-Ғози «Лацио»га ўтиши мумкин\nЯнгиликлар » ЕВРОПА Анвар Ал-Ғози яқин кунлар ичида «Лацио» футболчисига айланиши мумкин.\nМанбанинг хабарига кўр, Италия клуби «Аякс» футболчиси билан шартнома тузишга яқин.\nМасала, футболчининг мавсум охиригача ижарага олиб кейинчалик 9 миллион еврога сотиб олишни режалаштиряпти.\nЖорий мавсум Анвар Голландия чемпионатида 4та гол урган.\nЭслатиб ўтамиз, 21-ёши Ал-Ғозига Москванинг «Спартак» ва «Рома» жамоаси қизиқиш билдирган. Манба: www.sports.ru Ўқилган: 421. Фикрлар: 0.\nСана: 11.01.2017 20:07.